Yesu Kristo—Ame Si Ðe Mawu Ƒe Ŋusẽ Fia | Nusɔsrɔ̃\nKristo—Ame Si Ðe Mawu Ƒe Ŋusẽ Fia\nElɔ̃ Amewo Vevie\nMina Míayi Edzi Anɔ Agbe Dzadzɛ\n‘Ehiã Be Nàdo Dzi’\nNɔ Agbe Wòawɔ Ðeka Kple Kpɔɖeŋugbedodoɖa La—Akpa I\nNɔ Agbe Wòawɔ Ðeka Kple Kpɔɖeŋugbedodoɖa La—Akpa II\nGbetakpɔxɔ—Tata Si Míesrɔ̃na | June 2015\nGBE BUBU Afrikaans Cakchiquel Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Iban Italian Kimbundu Kwangali Kwanyama Laotian Lingala Maltese Mam Mazatec (Huautla) Mixe Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spanish Swati Tahitian Tlapanec Tojolabal Totonac Tsonga Twi Umbundu Venda Xhosa Zulu\nKristo—Ame Si Ðe Mawu Ƒe Ŋusẽ Fia\n“Kristo nye Mawu ƒe ŋusẽ . . . si wòɖe fia.”—1 KORINTOTƆWO 1:24.\nNɔnɔme kawoe Yesu ɖe fia esime wòwɔ eƒe nukunu gbãtɔ?\nNu ka tae Yesu wɔ nukunu si dze le Mateo 14:14-21?\nEsi Yesu na ya sesẽ aɖe tɔ te la, kakaɖedzi kae esia na mí?\n1. Nu ka tae Paulo gblɔ be “Kristo nye Mawu ƒe ŋusẽ . . . si wòɖe fia”?\nYEHOWA ɖe eƒe ŋusẽ fia le mɔ wɔnukuwo nu to Yesu Kristo dzi. Esime Yesu nɔ anyigba dzi la, ewɔ nukunu geɖe. Nukunu siawo ŋu nyawo xexlẽ le Biblia me ate ŋu ado ŋusẽ míaƒe xɔse. (Mateo 9:35; Luka 9:11) Enye nyateƒe be Yehowa na ŋusẽ geɖe Yesu, eye esia tae apostolo Paulo gblɔ be: “Kristo nye Mawu ƒe ŋusẽ . . . si wòɖe fia.” (1 Korintotɔwo 1:24) Gake dɔ kae Yesu ƒe nukunuwo wɔna ɖe mía dzi?\n2. Nu kawoe Yesu ƒe nukunuwo fia mí?\n2 Apostolo Petro gblɔ be Yesu wɔ “nukunuwo.” (Dɔwɔwɔwo 2:22) Nu kawoe nukunu siawo fia mí? Wona míenya nu siwo Yesu awɔ le eƒe Ƒe Akpe Ðeka Dziɖuɖua me. Ɣemaɣi la, awɔ nukunu siwo lolo wu, siwo aɖe vi na amegbetɔ siwo katã le anyigba dzi. Eƒe nukunuawo gakpe ɖe mía ŋu be míese nɔnɔme nyui siwo le eya kple Fofoa si la gɔme ɖe edzi. Le nyati sia me la, míadzro Yesu ƒe nukunu etɔ̃ me, eye míakpɔ ŋusẽ si woate ŋu akpɔ ɖe mía dzi fifia kple etsɔme.\nNUKUNU SI ÐE EƑE DƆMENYONYO FIA\n3. (a) Nu ka tae Yesu wɔ eƒe nukunu gbãtɔ? (b) Aleke Yesu nyo dɔme na amewo le Kana?\n3 Yesu wɔ eƒe nukunu gbãtɔ le srɔ̃kpeƒe aɖe le Kana. Ðewohĩ esi vavalawo sɔ gbɔ wu ale si wokpɔ mɔe ta la, wain la mede wo nu o. Esia ate ŋu ate ɖe srɔ̃ɖela yeyeawo dzi ŋutɔ, elabena woawoe ɖo kplɔ̃a na ame kpekpeawo. Yesu dada Maria hã nɔ ame kpekpeawo dome. Maria bia tso Yesu si be wòakpe ɖe wo ŋu. Esi wònya be ŋusẽ le Yesu si be wòawɔ nane tso nɔnɔmea ŋu taea? Maria anya de ŋugble le nyagblɔɖi siwo katã ku ɖe via ŋu la ŋu, eye wònya be eyae nye “Dziƒoʋĩtɔ la ƒe Vi.” (Luka 1:30-32; 2:52) Nya la koe nye be, Maria kple Yesu siaa di be yewoakpe ɖe srɔ̃ɖelaawo ŋu. Eya ta Yesu trɔ tsi si ade lita 380 wòzu “wain nyui” nukutɔe. (Xlẽ Yohanes 2:3, 6-11.) Ðe wòle be Yesu nawɔ nukunu sia kokokoa? Ao. Esi wòtsɔ ɖe le eme na amewo eye wònɔ Fofoa si nye dɔmenyola srɔ̃m tae wòwɔe ɖo.\nYesu gblɔ be, “Minɔ nu nam amewo”\n4, 5. (a) Nu kae míesrɔ̃ le Yesu ƒe nukunu gbãtɔa me? (b) Nu kae nukunu si Yesu wɔ le Kana la fia mí ku ɖe etsɔme ŋu?\n4 Yesu wɔ wain nyui gbogbo aɖe si ade na ameha gã aɖe la nukutɔe. Nu kae míesrɔ̃ tso nukunu sia me? Eyae nye be, Yehowa kple Yesu ƒe asi me mesẽ o, ke boŋ wonyoa dɔme ŋutɔ. Nukunu sia na kakaɖedzi mí be wobua amewo ƒe seselelãmewo ŋu vevie. Eɖee fia hã be Yehowa azã eƒe ŋusẽ atsɔ ana nuɖuɖu gbogbo aɖe mí le xexe yeyea me, anyigba la ƒe afi ka kee míeɖale o.—Xlẽ Yesaya 25:6.\n5 Wò ya bu eŋu kpɔ ko! Esusɔ vie Yehowa ana nu sia nu si míehiã ŋutɔŋutɔ la mí. Aƒe nyui anɔ ame sia ame si, eye wòakpɔ nuɖuɖu si me nunyiamewo le aɖu. Ne míede ŋugble le nu nyui siwo katã Yehowa ɖo be yeana mí dɔmenyotɔe le Paradisonyigbaa dzi ŋu la, míedaa akpe gã aɖe nɛ.\nMíesrɔ̃a Yesu ne míezãa míaƒe ɣeyiɣi ɖe amewo ŋu (Kpɔ memama 6)\n6. Aleke Yesu zãa eƒe ŋusẽa, eye aleke míate ŋu asrɔ̃ eyama?\n6 Yesu mezã eƒe ŋusẽa tsɔ di eɖokui tɔ gbeɖe o. Bu nu si dzɔ esime Abosam te Yesu kpɔ be wòatrɔ kpewo woazu abolo ŋu kpɔ. Yesu gbe be yemawɔ yeƒe ŋusẽa ŋu dɔ ɖe ye ŋutɔ yeƒe viɖe ta o. (Mateo 4:2-4) Ke boŋ Yesu lɔ̃ faa zã eƒe ŋusẽa tsɔ kpe ɖe ame bubuwo ŋu. Aleke míate ŋu asrɔ̃ eƒe ɖokuitɔmadimadi ƒe nɔnɔmea? Yesu gblɔ be, “Minɔ nu nam amewo.” (Luka 6:38) Míate ŋu awɔ esia ne míekpea amewo be woava ɖu nu kpli mí. Ne míekpã le hame ƒe kpekpewo la, míate ŋu azã míaƒe ɣeyiɣia ƒe ɖe ɖe nɔviwo ŋu, abe aɖo to nɔvi aɖe si di be yeato yeƒe nuƒo me la ene. Alo míate ŋu akpe ɖe nɔviwo ŋu ana hehe wo le gbeadzi. Ne míelɔ̃na faa kpena ɖe amewo ŋu ale si míate ŋui la, efia be míele Yesu ƒe dɔmenyonyo srɔ̃m.\n“WO KATÃ WOÐU NU ÐI ƑO”\n7. Kuxi kae anɔ anyi zi ale si míekpɔtɔ le Satana ƒe xexe sia me?\n7 Ahedada li tso gbe aɖe gbe ke. Yehowa gblɔ na Israel-viwo be, “ame dahewo anɔ anyigba la dzi ɣesiaɣi kokoko.” (5 Mose 15:11) Le ƒe alafa geɖe megbe la, Yesu gblɔ be: “Ame dahewo le mia gbɔ ɖaa.” (Mateo 26:11) Ðe Yesu ƒe nyawo fia be ahedada anɔ anyigba dzi tegbeea? Ao, ke boŋ nya si gblɔm wòlee nye be, ahedada anɔ anyi zi ale si míekpɔtɔ le Satana ƒe xexe sia me. Gake aleke gbegbe nuwo ato vovo kura le xexe yeyea mee nye esi! Ɣemaɣi la, ahedada maganɔ anyi o. Nuɖuɖu abɔ, eye ame sia ame aɖu nu aɖi ƒo!\n8, 9. (a) Nu ka tae Yesu na nuɖuɖu ame akpe geɖewo? (b) Aleke nukunu sia na nèse le ɖokuiwò me?\n8 Hakpala aɖe gblɔ tso Yehowa ŋu be: “Èʋua wò asi me, eye nètsɔa nu gbagbewo katã ƒe nudidi ɖia ƒo na woe.” (Psalmo 145:16) Esi Yesu nɔ anyigba dzi la, esrɔ̃ Fofoa bliboe eye wòkpɔ amewo ƒe nuhiahiãwo gbɔ na wo zi geɖe. Menye ɖeko wòwɔ esia be yeatsɔ aɖee afia be ŋusẽ le ye si o. Ke boŋ esi wòtsɔ ɖe le eme na amewo ŋutɔŋutɔ tae. Na míadzro Mateo 14:14-21 me kpɔ. (Xlẽe.) Amehawo to afɔ tso duawo me dze Yesu yome. (Mateo 14:13) Esi fiẽsi ɖo la, nusrɔ̃lawo tsi dzi be ɖeɖi te ameawo ŋu eye dɔ le wo wum. Eya ta wogblɔ na Yesu be wòaɖe asi le ameha la ŋu ne woayi aɖaƒle nu aɖu. Nu kae Yesu wɔ?\n9 Yesu tsɔ abolo atɔ̃ kple tɔmelã eve ko nyi ŋutsu 5,000 sɔŋ, womexlẽ nyɔnuwo kple ɖeviwo kpe ɖe eŋu o. Nu ka tae Yesu wɔ nukunu sia? Elabena elɔ̃ amewo eye wòtsɔ ɖe le eme na wo vevie. Nuɖuɖu gbogbo aɖee Yesu wɔ nukutɔe, elabena ame gbogbo mawo “katã woɖu nu ɖi ƒo.” Nu si woɖu la do ŋusẽ wo be woazɔ mɔ legbe ma atrɔ yi aƒe me. (Luka 9:10-17) Eye esi ame sia ame ɖu nu ɖi ƒo la, nusrɔ̃lawo ƒo kakɛ siwo susɔ la nu ƒu wòde kusi 12 sɔŋ!\n10. Nu kae woawɔ tso ahedada ŋu le etsɔme?\n10 Dumegã ŋuklẽla kple nu fitifiti wɔlawo na ame miliɔn alafa geɖewo da ahe kolikoli. Mía nɔvi aɖewo hã mekpɔa nuɖuɖu si asu na wo o. Gake eteƒe madidi o, ame siwo ɖoa to Yehowa anɔ xexe si me nu fitifiti wɔwɔ alo ahedada aɖeke manɔ o me. Yehowa ye nye Mawu ŋusẽkatãtɔ la, ŋusẽ geɖe le esi, eye wòdi vevie be yeana nu siwo amewo hiã la wo. Edo ŋugbe be yeaɖe fukpekpe ɖa kpuie!—Xlẽ Psalmo 72:16.\nNukunu siwo Yesu wɔ na míeka ɖe edzi be azã eƒe ŋusẽa wòaɖe vi na mí\n11. Nu kae na nèka ɖe edzi be, eteƒe madidi o Kristo azã eƒe ŋusẽ wòaɖe vi na anyigbadzitɔwo katã? Le ema ta nu kae nèɖo be yeawɔ?\n11 Nuto sue aɖe ko mee Yesu wɔ nukunu siwo wòwɔ le anyigba dzi la le hena ƒe etɔ̃ kple afã ko. (Mateo 15:24) Gake le Fia Yesu ƒe Ƒe Akpe Ðeka Dziɖuɖua me la, akpe ɖe amegbetɔƒomea katã ŋu. (Psalmo 72:8) Nukunu siwo Yesu wɔ na míeka ɖe edzi be azã eƒe ŋusẽa wòaɖe vi na mí. Ŋusẽ mele míawo ya si be míawɔ nukunuwo o, ke nu kae míate ŋu awɔ? Míate ŋu azã míaƒe ɣeyiɣi kple ŋusẽ atsɔ agblɔ nu nyui siwo ŋugbe Biblia do la ŋu nya na amewo. Dɔ mae wode asi na mí Yehowa Ðasefowo. (Romatɔwo 1:14, 15) Ne míedea ŋugble le nu siwo Kristo awɔ kpuie ŋu la, aʋã mí be míagblɔ eŋu nya na amewo kple dzo.—Psalmo 45:1; 49:3.\nYEHOWA KPLE YESU KPƆ ŊUSẼ ÐE DZƆDZƆMEŊUSẼWO DZI\n12. Nu ka tae míeka ɖe edzi be Yesu nya nu tso anyigba la kple yame ƒe nɔnɔmewo ŋu nyuie?\n12 Esime Mawu nɔ anyigba la kple emenuwo katã wɔm la, Yesu nye “dɔwɔla bibi nɔ egbɔ.” (Lododowo 8:22, 30, 31; Kolosetɔwo 1:15-17) Eya ta Yesu nya nu tso anyigba la kple yame ƒe nɔnɔmewo ŋu nyuie. Ekpɔ ŋusẽ ɖe dzɔdzɔmeŋusẽwo dzi eye wònya ale si wòazã woe.\nNu kae wɔ dɔ ɖe dziwò le ale si Yesu zã eƒe ŋusẽ tsɔ wɔ nukunuwoe ŋu? (Kpɔ memama 13, 14)\n13, 14. Nudzɔdzɔ kae ɖee fia be Kristo kpɔ ŋusẽ ɖe dzɔdzɔmeŋusẽwo dzi?\n13 Le Yesu ƒe anyigbadzinɔɣi la, eɖee fia be Mawu na ŋusẽ ye esi wòɖo asi dzɔdzɔmeŋusẽwo dzi. Le kpɔɖeŋu me, bu ale si Yesu blu ɖe ya sesẽ aɖe ta la ŋu kpɔ. (Xlẽ Marko 4:37-39.) Biblia ŋuti nunyala aɖe gblɔ be, Helagbe me nya si gɔme woɖe be “ya sesẽ” la nye nya si wozãna na ya ʋuduʋudu alo ahomya sesẽwo. Ne ya sesẽ sia le ƒoƒom la, tsi ɖona yibɔɔ, dzi nɔa gbe ɖem eye tsi gã aɖe dzana. Ne ya sesẽ sia ƒo hetɔ la, nu geɖe dome gblẽna.\n14 Kpɔ nɔnɔmea ɖa le susu me: Ƒutsotsoeawo le gbagbãm ɖe tɔdziʋua ŋu hele ŋeŋem ɖe ʋua me. Togbɔ be ahom la nu sẽ eye wòle tɔdziʋua nyamam hã la, Yesu ya le alɔ̃ dɔm le esi ɖeɖi te eŋu vevie ta. Gake ŋɔdzi lé nusrɔ̃lawo ya, eya ta wonyɔ Yesu hedo ɣli gblɔ be: “Aƒetɔ, ɖe mí, míeku vɔ!” (Mateo 8:25) Nu kae Yesu wɔ? Etso eye wòblu ɖe ya la kple atsiaƒua ta be: “Zi ɖoɖoe! Dze akɔ anyi!” (Marko 4:39) Enumake ya sesẽ la tɔ, “eye ɖoɖoe zi toŋtoŋtoŋ.” Aleke gbegbe nudzɔdzɔ sia ɖee fia be Yesu kpɔ ŋusẽ ɖe dzɔdzɔmeŋusẽwo dzie nye esi!\n15. Aleke Yehowa ɖee fia be yekpɔ ŋusẽ ɖe dzɔdzɔmeŋusẽwo dzi?\n15 Yehowa ye na ŋusẽ Kristo, eya ta míenya be Mawu Ŋusẽkatãtɔ la kpɔ ŋusẽ ɖe dzɔdzɔmeŋusẽwo dzi bliboe. Le kpɔɖeŋu me, hafi Tsiɖɔɖɔa nadze egɔme la, Yehowa gblɔ be: “Esusɔ ŋkeke adre ko mana tsi nadza ɖe anyigba la dzi ŋkeke blaene kple zã blaene.” (1 Mose 7:4) Eye 2 Mose 14:21 gblɔ be: “Yehowa na ɣedzeƒeya sesẽ ƒo . . . hetutu atsiaƒu la ɖe megbe.” Eye Yona 1:4 hã gblɔ be: “Yehowa lɔ ya sesẽ aɖe trɔ ɖe atsiaƒu la dzi, eye ahom gã aɖe tu le atsiaƒu la dzi ale be tɔdziʋua di be yeagbã.” Enyo ŋutɔ be míanyae be le xexe yeyea me la, Yehowa akpɔ ŋusẽ ɖe dzɔdzɔmeŋusẽwo dzi ɖaa tegbee.\n16. Nu ka tae wòfaa akɔ na mí be míanyae be Yehowa kple Yesu kpɔ ŋusẽ ɖe dzɔdzɔmeŋusẽwo dzi?\n16 Efaa akɔ na mí be míanyae be Yehowa kple Yesu kpɔ ŋusẽ ɖe dzɔdzɔmeŋusẽwo dzi bliboe. Le Kristo ƒe Ƒe Akpe Ðeka Dziɖuɖua me la, ame sia ame si le anyigba dzi la anɔ dedie. Ame aɖeke maku alo nu vevi nawɔe le dzɔdzɔmefɔkuwo abe yali, anyigbaʋuʋuwo, atsiaƒu gɔme nyigbaʋuʋuwo alo dzotowo ƒe wówo ene ta o. Míagavɔ̃ na afɔku aɖeke o, elabena “Mawu ƒe agbadɔ” anɔ amegbetɔwo gbɔ. (Nyaɖeɖefia 21:3, 4) Eya ta míeka ɖe edzi bliboe be Yehowa ana ŋusẽ Yesu be wòaɖo asi dzɔdzɔmeŋusẽwo katã dzi le eƒe Ƒe Akpe Ðeka Dziɖuɖua me.\nSRƆ̃ MAWU KPLE KRISTO FIFIA\n17. Mɔ siwo dzi míato asrɔ̃ Mawu kple Kristo fifia dometɔ ɖeka ɖe?\n17 Nyateƒeae nye be míate ŋu axe mɔ na dzɔdzɔmefɔkuwo o. Yehowa kple Yesu koe ate ŋui. Gake nane li míate ŋu awɔ. Míate ŋu awɔ ɖe aɖaŋuɖoɖo si le Lododowo 3:27 dzi. (Xlẽe.) Ne mía nɔviwo le fu kpem la, míate ŋu akpe ɖe wo ŋu le ŋutilã me kple seselelãme gome, eye míate ŋu afa akɔ na wo. (Lododowo 17:17) Le kpɔɖeŋu me, ne afɔku dzɔ ɖe wo dzi la, míate ŋu akpe ɖe wo ŋu. Esi ahom sesẽ aɖe gbã ahosi aɖe ƒe aƒe la, egblɔ be: “Medaa akpe ŋutɔ be mele Yehowa ƒe habɔbɔa me, menye le ŋutilãmekpekpeɖeŋu si wonam ta ko o, ke le gbɔgbɔmekpekpeɖeŋu si wonam hã ta.” Mɔkpɔkpɔ bu ɖe nɔvinyɔnu tre aɖe esi ya sesẽ aɖe kaka eƒe aƒe. Esi nɔviwo kpe ɖe eŋu wodzra aƒea ɖo vɔ la, egblɔ be: “Ewu gbɔgblɔ nam! Nyemate ŋu agblɔ ale si tututu mese le ɖokuinye me wòade edeƒe o.” Egblɔ kpee be: “Akpe na wò, Yehowa!” Edzɔa dzi na mí ŋutɔ be míekpena ɖe mía nɔewo ŋu le hiãɣi. Hekpe ɖe eŋu la, míedaa akpe be Yehowa kple Yesu Kristo léa be na mí vavã!\n18. Nu kae wɔ dɔ ɖe dziwò le susu si ta Yesu wɔ nukunuwo ɖo la ŋu?\n18 Esi Yesu nɔ eƒe subɔsubɔdɔa wɔm le anyigba dzi la, eɖee fia be yenye “Mawu ƒe ŋusẽ” si wòɖe fia. Gake mezã eƒe ŋusẽa be amewo nakpɔ ahakafu ye, alo zãe na eya ŋutɔ ƒe viɖe o. Ke boŋ Yesu zã eƒe ŋusẽa tsɔ wɔ nukunuwo le esi wòlɔ̃ amewo vevie ta. Míasrɔ̃ nu geɖe tso esia ŋu le nyati si kplɔe ɖo me.\n“Kristo nye Mawu ƒe ŋusẽ”: Efia be Yehowa na ŋusẽ Yesu be wòawɔ nukunuwo. Le kpɔɖeŋu me, Yesu trɔ tsi wòzu wain, ena nuɖuɖu ame akpe geɖe le ɣeyiɣi ɖeka me, eye wòkpɔ ŋusẽ ɖe dzɔdzɔmeŋusẽwo dzi\nKristo ƒe Ƒe Akpe Ðeka Dziɖuɖu: Le Mawu ƒe aʋa si nye Armagedon megbe la, Yesu aɖu fia tso dziƒo ƒe akpe ɖeka. Ɣemaɣi la, Yesu azã eƒe ŋusẽ atsɔ awɔ nukunu gã siwo aɖe vi na anyigbadzitɔwo katã\nGBETAKPƆXƆ—TATA SI MÍESRƆ̃NA June 2015


Yesu Kristo—Mesia Fia Si Do Dzɔdzɔenyenye Ðe Dzi | Te Ðe Yehowa Ŋu\nGBE BUBU Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikongo Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Umbundu Uruund Venda Vietnamese Xhosa Yoruba Zulu\nYesu ‘Ðo Dzɔdzɔenyenye Anyigba Dzi’\n1, 2. Ɣekaɣie Yesu do dziku, eye nukatae?\nEDZE ƒã be Yesu do dziku—eye susu nyui aɖe tae. Ðewohĩ asesẽ na wò be nàbu nɔnɔme sia ɖe eŋu, elabena enye amesi ƒe dɔme fa ale gbegbe. (Mateo 21:5) Gake le nyateƒe me la, ewɔ nusi sɔ pɛpɛpɛ le eƒe dzikudodo me, elabena dɔmedzoe dzɔdzɔe ye eƒe dzikua nye. * Gake nuka koŋue do dziku na ŋutifafame sia alea gbegbe? Numadzɔmadzɔwɔwɔ gã aɖee na.\n2 Yesu de asixɔxɔ gbedoxɔ si nɔ Yerusalem ŋu vevie. Le xexe bliboa katã me la, teƒe ɖeka ma koe nye teƒe kɔkɔe si woɖo anyi va yi hena tadedeagu na Fofoa si le dziƒo. Yudatɔ siwo tso teƒe vovovowo zɔa mɔ didi va dea ta agu le afima. Trɔ̃subɔdukɔ me tɔ siwo vɔ̃a Mawu gɔ̃ hã vana, eye wogena ɖe gbedoxɔa ƒe xɔxɔnu, afisi woɖo ɖi na wo be woasubɔ le. Gake esi Yesu dze eƒe subɔsubɔdɔa gɔme teti la, ege ɖe gbedoxɔa me eye wòkpɔ nane si nyɔ ŋu nɛ vevie. Kpɔe ɖa ko, teƒeae nye ma le abe asime ene le esi teƒe be wòanye tadeaguƒe! Asitsalawo kple gaɖɔlilawo yɔ teƒea fũ. Gake nukae nye numadzɔmadzɔwɔwɔ le nya sia me? Le ame mawo gbɔ la, ɖeko wotsɔ Mawu ƒe gbedoxɔa abe teƒe si woatafa amewo le ene—afisi woda adzo wo le gɔ̃ hã. Le mɔ ka nu?—Yohanes 2:14.\n3, 4. Amewo tafatafa ŋukeklẽtɔe kae nɔ edzi yim le Yehowa ƒe aƒea me, eye afɔ kae Yesu ɖe tsɔ ɖɔ nuwo ɖoe?\n3 Subɔsubɔhakplɔlawo de se be gaku ƒomevi ɖeka aɖe koe woate ŋu azã atsɔ axe adzɔe le gbedoxɔa me. Ele be amesiwo tso teƒe vovovowo la nagba woƒe ga axɔ gaku mawo. Le esia ta gaɖɔlilawo va ɖo kplɔ̃ ɖe gbedoxɔa me tututu, henɔ ga gbogbowo xɔm ɖe ɖesiaɖe si woaɖɔ li dzi. Lãwo dzadzra hã va zu asitsadɔ gã aɖe si me wokpɔa viɖe geɖe le. Vavala siwo di be yewoasa vɔ la ate ŋu aƒle lã le edzralawo gbɔ le dua me hafi, gake ɖeko gbedoxɔ me megãwo agbe wo xɔxɔ tsã be womesɔ na vɔsasa o. Ke kakaɖedzi le eŋu be woaxɔ vɔsalã siwo woƒle le gbedoxɔa me ŋutɔŋutɔ ya godoo. Esi wònye be ameawo va le nudzralawo si me ta la, ɣeaɖewoɣi wodzraa nuawo ɖe asi gã dzi na wo. * Woƒe nuwɔna sia gavɔ̃ɖi wu amebaba si yia edzi le asitsatsa me gɔ̃ hã. Esɔ kple adzodada amewo!\n“Mitsɔ nu siawo dzoe le afi sia!”\n4 Yesu mate ŋu aŋe aɖaba aƒu numadzɔmadzɔwɔwɔ sia dzi o. Eya ŋutɔ Fofoa ƒemee! Etsɔ ka gbi atam eye wònya woƒe nyi kple alẽ gbogboawo do goe le gbedoxɔa me. Eyome etrɔ ɖe gaɖɔlilawo ŋu eye wòmu woƒe kplɔ̃wo ƒu anyi. Kpɔe ɖa ko le susu me be gaku gbogbo mawo naka hlẽ ɖe xɔa me afisi woɖo kpe zɔzrɔ̃e ɖe anyigba la! Egblɔ na ŋutsu siwo nɔ akpakpawo dzram kple ŋkubiã be: “Mitsɔ nusiawo dzoe le afisia!” (Yohanes 2:15, 16) Edze abe ame aɖeke mekatse be yeatɔ gbe nusi wɔm ŋutsu dzinɔameƒotɔ sia nɔ o ene.\n‘Vi si Ði Fofoa’\n5-7. (a) Aleke Yesu ƒe agbenɔnɔ do ŋgɔ na amegbetɔzuzu la kpɔ ŋusẽ ɖe alesi wòbua dzɔdzɔenyenyee dzi, eye nukae míate ŋu asrɔ̃ tso eƒe kpɔɖeŋua me? (b) Aleke Kristo tsi tre ɖe nu madzɔmadzɔ siwo wowɔ ɖe Yehowa ƒe dziɖulanyenye kple eƒe ŋkɔ ŋu la ŋui?\n5 Gake asitsalawo gatrɔ va. Anɔ ƒe etɔ̃ megbe la, Yesu gatso ɖe numadzɔmadzɔwɔwɔ ma ke ŋu, eye azɔ la, eyɔ nya tso Yehowa ŋutɔ ƒe nya si wògblɔ tsɔ bu fɔ amesiwo tsɔ Eƒe aƒea wɔ “adzodalawo ƒe doe” me. (Mateo 21:13; Yeremya 7:11) Ẽ, esi Yesu kpɔ ametafatafa ŋukeklẽtɔe si nɔ edzi yim kple alesi wonɔ ɖi ƒom Mawu ƒe gbedoxɔae la, ese le eɖokui me abe alesi Fofoa see ene. Eye esia mewɔ nuku kura o! Elabena Fofoa si le dziƒo fia nu Yesu ƒe miliɔn gbogbo manyaxlẽwo. Esia wɔe be Yehowa ƒe nukpɔsusu le dzɔdzɔenyenye ŋu va su esi. Eva zu kpɔɖeŋu gbagbe si sɔ ɖe nya sia nu be, ‘Vi la ɖi Fofoa.’ Eyata ne míedi be Yehowa ƒe nɔnɔme si nye dzɔdzɔenyenye nadze na mí nyuie la, ke nu nyui aɖeke megali míawɔ wu be míade ŋugble le Yesu Kristo ƒe kpɔɖeŋu ŋu o.—Yohanes 14:9, 10.\n6 Yehowa ƒe Tenuvi la nɔ anyi esime Satana tɔ gbe Yehowa Mawu madzemadzee be enye aʋatsokala eye wòtsɔ nya ɖe Eƒe dzedze be wòanye dziɖula ŋu. Ameŋugblẽnya kae nye si! Vi la gase nya si Satana fɔ ɖe te emegbe be amegbetɔ aɖeke masubɔ Yehowa faa le eɖokui si, le lɔlɔ̃ me gbeɖe o. Ðikekemanɔmee la, alakpanutsotso siawo ɖu dzi na Vi la, amesi si dzi dzɔdzɔe le la vevie. Aleke gbegbe wòadzɔ dzi nɛ enye si be wòase be yeawɔ akpa vevi aɖe le nya si fɔ ɖe te la gbɔ kpɔkpɔ me! (Korintotɔwo II, 1:20) Mɔ ka nue wòawɔe le?\n7 Abe alesi míesrɔ̃e le Ta 14 lia me ene la, Yesu Kristo ɖo Satana ƒe nutsotso si wòtsɔ ɖe Yehowa ƒe nuwɔwɔwo ƒe nuteƒewɔwɔ ŋu la ŋuti keŋkeŋ, bliboe. Yesu to esia me ɖo nusi dzi woanɔ te ɖo mlɔeba aʋli Yehowa ƒe dziɖulanyenye ta ahakɔ Eƒe ŋkɔ ŋu la anyi. Yesu si nye Yehowa ƒe Ame Vevitɔ si Dzi Wòato ana eƒe tameɖoɖowo nava eme la ana Mawu ƒe dzɔdzɔenyenye naxɔ xexe bliboa me. (Dɔwɔwɔwo 5:31) Eƒe agbenɔnɔ le anyigba dzi hã ɖe Mawu ƒe dzɔdzɔenyenye fia. Yehowa gblɔ le eŋu be: ‘Matsɔ nye gbɔgbɔ la ada ɖe eyama dzi, eye wòana nusi dzɔdzɔenyenye nye la me nakɔ na dukɔwo.’ (Mateo 12:18) Aleke Yesu na nya mawo va emee?\nYesu Na ‘Nusi Dzɔdzɔenyenye Nye’ la Me Kɔ\n8-10. (a) Aleke Yudatɔ subɔsubɔhakplɔlawo ƒe kɔnyinyi siwo wofiana kple nu ko de vlododo amesiwo menye Yudatɔwo o kpakple nyɔnuwo ƒe dzi ƒoe? (b) Mɔ kawo nue se siwo wogblɔ kple nu ko trɔ se si Yehowa de ku ɖe Sabat ŋu wòzu agba gãe le?\n8 Yesu lɔ̃ Yehowa ƒe Sea eye wònɔ agbe ɖe enu. Gake subɔsubɔhakplɔla siwo nɔ anyi le eŋɔli la tro Sea eye wozãe madzemadzee. Yesu gblɔ na wo be: “Baba na mi, agbalẽfialawo kple farisitɔwo, alakpatɔwo, . . . miegblẽ nusiwo le kpekpem wu le sedede la me: ʋɔnudɔdrɔ̃ kple nublanuikpɔkpɔ kple xɔse la ɖi.” (Mateo 23:23) Edze ƒã be amesiwo nɔ Mawu ƒe Sea fiam la mena ‘nusi dzɔdzɔenyenye nye’ la me kɔ o. Ðe wona nusi nye Mawu ƒe dzɔdzɔenyenye la do viviti ɖe amewo boŋ. Le mɔ ka nu? Bu eƒe kpɔɖeŋu ʋɛ aɖewo ŋu kpɔ.\n9 Yehowa gblɔ na eƒe amewo be woaɖe wo ɖokui ɖa tso trɔ̃subɔdukɔ siwo ƒo xlã wo gbɔ. (Fiawo I, 11:1, 2) Gake subɔsubɔhakplɔla zazɛ̃nyahela aɖewo ƒoe ɖe ameawo nu be woanyɔ ŋu amesiwo menye Yudatɔwo o eye woagabu wo ɖe naneke me o. Wotsɔ se sia de Mishnah la me gɔ̃ hã be: “Womagblẽ nyi ɖe trɔ̃subɔlawo ƒe amedzrodzeƒewo o elabena wobui be wodɔa lãwo gbɔ.” Nazãbubu vɔ̃ɖivɔ̃ɖi ɖe amesiwo katã menye Yudatɔwo o ŋu alea mesɔ o eye eto vovo na nufiame si le Mose ƒe Sea me. (Mose III, 19:34) Amewo ƒe sedede bubuwo ɖi gbɔ nyɔnuwo. Se si wogblɔ kple nu ƒe ɖe gblɔ be mele be nyɔnuwo nanɔ wo srɔ̃ŋutsuwo ƒe axadzi ne wole zɔzɔm o, ele be woanɔ wo megbe. Woxlɔ̃ nu ŋutsuwo be woagaɖo dze kple nyɔnuwo, woa ŋutɔwo srɔ̃ gɔ̃ hã, le dutoƒo o. Se meɖe mɔ na nyɔnuwo be woaɖu ɖasefo le ʋɔnudrɔ̃ƒe o, abe alesi womeɖe mɔ na kluviwoe o ene. Gbedodoɖa aɖe gɔ̃ hã li si wodona ɖa si me ŋutsuwo daa akpe na Mawu be yewomedzɔ nyɔnuwoe o.\n10 Subɔsubɔhakplɔlawo tsɔ amegbetɔwo ƒe sedede kple kɔnyinyi gbogbo aɖewo tsyɔ Mawu ƒe Sewo dzii. Le kpɔɖeŋu me, ɖeko Sabat-sea gblɔ be woagawɔ dɔ le Sabat-ŋkeke dzi o, elabena enye ŋkeke si woɖo ɖi na tadedeagu, na ŋusẽdodo ame ɖokui le gbɔgbɔ me, kple na ɖiɖiɖeme. Gake Farisitɔwo na se ma va zu agba gã aɖe. Wotsɔe ɖo wo ɖokui dzi be yewoatso nya me le nusi “dɔwɔwɔ” nye ŋu. Woyɔ nuwɔna vovovo 39 be wonye dɔwɔwɔ, siwo dometɔ aɖewo ku ɖe nuŋeŋe alo adedada ŋu. Biabia gbogbo aɖewo va fɔ ɖe te le nya siawo me. Ne ame aɖe wu axɔ̃ le Sabat dzi la, ɖe woabui be enye adedada? Ne egbe nuku aɖe esi wòtso eme va yina be yeaɖu la, ɖe woabui be enye nuŋeŋea? Ne woda dɔ na amesi dze dɔ la, ɖe woabui be enye dɔwɔwɔa? Wova wɔ se kluklui gbogbo aɖewo siwo me sẽ be woatsɔ akpɔ nya siawo tɔgbe gbɔe.\n11, 12. Aleke Yesu ɖee fiae be yemeda asi ɖe kɔnyinyi siwo mesɔ ɖe Ŋɔŋlɔawo nu o siwo Farisitɔwo da ɖe amewo dzi la dzi o?\n11 Le nɔnɔme siawo tɔgbe me la, aleke Yesu akpe ɖe amewo ŋui be woase nusi dzɔdzɔenyenye nye la gɔmee? Le eƒe nufiafia kple eƒe nuwɔna me la, etsi tre ɖe subɔsubɔhakplɔla mawo ŋu dzinɔameƒotɔe. Gbã bu eƒe nufiafia aɖewo ŋu kpɔ. Ebu fɔ woƒe se gbogbo siwo wode la tẽ, esi wògblɔ be: “Miena Mawu ƒe nya la tsi mabumabu le miaƒe kɔ, si mieɖo anyi la ŋuti.”—Marko 7:13.\n12 Yesu zã nya siwo nu sẽ tsɔ fia nui be Farisitɔwo ƒe nya medzɔ le Sabat-sea me o—be le nyateƒe me la, taɖodzinu si tututu le sea ŋu la bu ɖe wo. Eɖe eme be Mesia lae nye “Sabat ƒe aƒetɔ” eyata yekpɔ mɔ ada dɔ na amewo le Sabat dzi. (Mateo 12:8) Be wòate gbe ɖe eƒe nyaa dzi la, eda dɔ na amewo nukutɔe le gaglãgbe le Sabat dzi. (Luka 6:7-10) Dɔdada mawo nye nusi wòava wɔ le xexeame godoo le eƒe Ƒe Akpe Ðeka Dziɖuɖua me la ƒe kpɔɖeŋu sue aɖe. Ƒe Akpe Ðeka Dziɖuɖu ma ŋutɔ anye Sabat gãtɔ le eɖokui si, esime ameƒomea me tɔ wɔnuteƒewo katã adzudzɔ tso dagbadagba le nuvɔ̃ kple ku ƒe agba la te mlɔeba.\n13. Se kae va te dɔwɔwɔ to Kristo ƒe anyigba dzi subɔsubɔdɔa dzi, eye aleke wòto vovo na esi teƒe wòva xɔ ɖo lae?\n13 Yesu gana nusi dzɔdzɔenyenye nye la me kɔ le mɔ sia nu be woɖo se yeye aɖe, si nye “Kristo ƒe se la,” anyi esime wòwu eƒe anyigba dzi subɔsubɔdɔa nu vɔ megbe. (Galatiatɔwo 6:2) To vovo na se si teƒe wòva xɔ ɖo, si nye Mose ƒe Sea la, se yeye sia ƒe akpa gãtɔ menɔ te ɖe se gbogbo siwo woŋlɔ ɖi dzi o, ke boŋ ɖe gɔmeɖose dzi. Gake sedede aɖewo le eme siwo wogblɔ tẽ ya. Yesu yɔ wo dometɔ ɖeka be “se yeye.” Yesu fia eyomedzelawo be woalɔ̃ wo nɔewo abe alesi yelɔ̃ woe ene. (Yohanes 13:34, 35) Ẽ, ele be ɖokuitsɔtsɔsavɔ ƒe lɔlɔ̃ nanye nu vevi si aɖe dzesi le amesiwo katã nɔa agbe ɖe “Kristo ƒe se la” nu ŋu.\nDzɔdzɔenyenye ƒe Kpɔɖeŋu Gbagbe\n14, 15. Aleke Yesu ɖee fiae be yenya afisi yeƒe ŋusẽ se ɖo, eye nukata esia naa kakaɖedzi mí?\n14 Menye ɖeko Yesu fia nu tso lɔlɔ̃ ŋu ko evɔ o. Enɔ agbe ɖe “Kristo ƒe se la” nu hã. Edze le eƒe agbenɔnɔ katã me. Bu mɔ siwo dzi kpɔɖeŋu si Yesu ɖo si na nusi dzɔdzɔenyenye nye me kɔ la dometɔ etɔ̃ ŋu kpɔ.\n15 Gbã la, Yesu kpɔ nyuie be yemewɔ naneke si anye nu madzɔmadzɔ o. Ðewohĩ ède dzesii be amegbetɔ madeblibowo wɔa nu madzɔmadzɔ geɖe ne dada va ge ɖe wo me eye wowɔ nu wògbɔ afisi woƒe ŋusẽ ɖo ŋu. Yesu mewɔ nu nenema o. Ɣeaɖeɣi la, ŋutsu aɖe va Yesu gbɔ va gblɔ nɛ be: “Nufiala, gblɔ na nɔvinye be, wòamã domenyinyi la me kplim.” Aleke Yesu ɖo eŋui? “Ame, amekae ɖom ʋɔnudrɔ̃la alo numãla ɖe mia dzi mahã?” (Luka 12:13, 14) Ðe esia meɖe dzesi ŋutɔ oa? Yesu ƒe nunya, eƒe nugɔmesese, kple ŋusẽ si Mawu tsɔ nɛ gɔ̃ hã gbɔ amesiame tɔ ŋu le anyigba dzi; ke hã egbe be yemade nu nya sia me o, le esi wometsɔ ŋusẽ ma tututu de esi be wòawɔ dɔ ma o ta. Yesu bɔbɔ eɖokui ɣeawokatãɣi le mɔ sia nu, le ƒe akpe teƒe akpe geɖe siwo wònɔ anyi do ŋgɔ na eƒe amegbetɔzuzu me gɔ̃ hã. (Yuda 9) Enye nɔnɔme nyui aɖe ŋutɔ be Yesu ɖoa ŋu ɖe Yehowa ŋu ɖokuibɔbɔtɔe le nusi le dzɔdzɔe wɔwɔ me.\n16, 17. (a) Aleke Yesu ɖe dzɔdzɔenyenye fia le gbeƒãɖeɖe Mawu ƒe Fiaɖuƒe ŋuti nyanyuia mee? (b) Aleke Yesu ɖee fiae be nublanuikpɔkpɔ dze le alesi yebua dzɔdzɔenyenyee me?\n16 Evelia, Yesu ɖe dzɔdzɔenyenye fia le alesi wòɖe gbeƒã Mawu Fiaɖuƒe ŋuti nyanyuia me. Mede vovototo amewo me o. Ke boŋ edze agbagba anukwaretɔe be yeaɖo amewo katã gbɔ, woɖanye kesinɔtɔwo alo ame dahewo o. To vovo na esia la, Farisitɔwo ya gbe ame dahe siwo nye ame tsɛwo eye woyɔ vlodoameŋkɔ na wo be ʽam-ha·ʼaʹrets, alo “amesiwo le anyigba.” Yesu ɖɔ numadzɔmadzɔwɔwɔ ma ɖo dzinɔameƒotɔe. Ne ele nyanyuia fiam amewo—alo ne ele nu ɖum kple amewo, le nuɖuɖu nam wo, le dɔ dam na wo, alo le ame kukuwo fɔm ɖe tsitre gɔ̃ hã—la, eléa Mawu si ƒe didi wònye be woaɖo “amewo katã” gbɔ la ƒe dzɔdzɔenyenye me ɖe asi. *—Timoteo I, 2:4.\n17 Etɔ̃lia, nublanuikpɔkpɔ gã aɖe dze le alesi Yesu bua dzɔdzɔenyenyee me. Edze gbagba ɖesiaɖe be yeakpe ɖe nuvɔ̃wɔlawo ŋu. (Mateo 9:11-13) Elɔ̃ faa be yeaxɔ na amesiwo ŋu ŋutete mele be woaxɔ na wo ɖokui o. Le kpɔɖeŋu me, Yesu mewɔ ɖeka kple subɔsubɔhakplɔlawo le Trɔ̃subɔdukɔ me tɔwo mabumabu ɖe naneke me ƒe nɔnɔmea dodo ɖe ŋgɔ me o. Ekpe ɖe amesiawo dometɔ aɖewo ŋu hefia nu wo nublanuikpɔkpɔtɔe, togbɔ be Yudatɔwo koŋ gbɔe wodɔe ɖo gɔ̃ hã. Elɔ̃ faa be yeada dɔ na Roma-ʋafia aɖe ƒe subɔvi, eye wògblɔ tso aʋafia la ŋu be: “Le Israel me hã la nyemekpɔ nenem dzixɔse sia tɔgbe kpɔ o.”—Mateo 8:5-13.\n18, 19. (a) Mɔ kawo nue Yesu de bubu nyɔnuwo ŋu le? (b) Aleke Yesu ƒe kpɔɖeŋu kpe ɖe mía ŋu míekpɔ kadodo si le dzinɔameƒo kple dzɔdzɔenyenye dome?\n18 Nenema ke Yesu melɔ̃ ɖe nɔnɔme si woɖena fiaa nyɔnuwo dzi o. Ke boŋ ewɔ nusi sɔ dzinɔameƒotɔe. Wobua Samaria-nyɔnuwo be womele kɔkɔe o abe alesi ko wobua Trɔ̃subɔdukɔ me tɔwoe ene. Ke hã Yesu mehe ɖe megbe le gbeƒãɖeɖe na Samaria-nyɔnua le vudo si le Sixar to o. Le nyateƒe me la, nyɔnu siae nye ame gbãtɔ si Yesu ɖe eɖokui fia kɔte be yee nye Mesia si ŋugbe wodo la. (Yohanes 4:6, 25, 26) Farisitɔwo gblɔ be mele be woafia Mawu ƒe Sea nyɔnuwo o, gake Yesu zã ɣeyiɣi kple ŋusẽ geɖe le nufiafia nyɔnuwo me. (Luka 10:38-42) Eye esime woƒe kɔnyinyiwo fia be womate ŋu aka ɖe nyɔnuwo dzi axɔ woƒe ɖaseɖiɖi o la, Yesu ya de bubu nyɔnu geɖe ŋu na mɔnukpɔkpɔ wo be wonye ame gbãtɔ siwo kpɔe le eƒe tsitretsitsi megbe. Egblɔ na wo gɔ̃ hã be woayi aɖaka nudzɔdzɔ vevi sia ta na yeƒe nusrɔ̃la siwo nye ŋutsuwo!—Mateo 28:1-10.\n19 Ẽ, Yesu na nusi dzɔdzɔenyenye nye la me kɔ na dukɔwo. Le go geɖe me la, ewɔ esia togbɔ be ate ŋu anye afɔku gã aɖe nɛ hã. Yesu ƒe kpɔɖeŋua kpe ɖe mía ŋu míekpɔe be dzɔdzɔenyenye vavãtɔ me lelé ɖe asi bia dzinɔameƒo. Eyata esɔ be woyɔe be “dzata, si tso Yuda ƒe to la me.” (Nyaɖeɖefia 5:5) Ðo ŋku edzi be dzata tsi tre ɖi na dzɔdzɔenyenye dzinɔameƒotɔe. Gake le etsɔ si gbɔna kpuie me la, Yesu aɖo dzɔdzɔenyenye si de ŋgɔ wu gɔ̃ hã anyi. Le gɔmesese bliboa nu la, ‘aɖo dzɔdzɔenyenye anyigba dzi.’—Yesaya 42:4.\nMesia Fia la ‘Ðo Dzɔdzɔenyenye Anyigba Dzi’\n20, 21. Le mía ŋutɔwo míaƒe ɣeyiɣia me la, aleke Mesia Fia la do dzɔdzɔenyenye ɖe ŋgɔe le xexe bliboa me kpakple le Kristo-hamea mee?\n20 Tso esime Yesu va zu Mesia Fia le ƒe 1914 me la, edo dzɔdzɔenyenye ɖe ŋgɔ le anyigba dzi. Le mɔ ka nu? Ena nyagblɔɖi si le Mateo 24:14 va eme. Yesu yomedzela siwo le anyigba dzi fiaa Yehowa ƒe Fiaɖuƒe ŋuti nyateƒea dukɔwo katã me tɔwo. Abe Yesu ene la, womedea vovototo amewo me le gbeƒãɖeɖe na wo me o eye wowɔnɛ alesi dze, hedina be yewoana mɔnukpɔkpɔ amesiame—ɖeviwo kple tsitsiawo, kesinɔtɔwo kple ame dahewo, ŋutsuwo kple nyɔnuwo—be woava dze si Yehowa, dzɔdzɔenyenye Mawu la.\n21 Yesu le dzɔdzɔenyenye dom ɖe ŋgɔ le Kristo-hamea, si wònye Ta na, la hã me. Abe alesi wogblɔe ɖi ene la, enaa ‘nunana siwo nye amewo,’ siwo nye Kristotɔ hamemegã wɔnuteƒewo, be woaxɔ ŋgɔ le hamea me. (Efesotɔwo 4:8-12) Le Mawu ƒe alẽha si ŋu wòdea asixɔxɔe kpɔkplɔ me la, ŋutsu siawo srɔ̃a Yesu Kristo ƒe kpɔɖeŋu le dzɔdzɔenyenye dodo ɖe ŋgɔ me. Enɔa susu me na wo ɣesiaɣi be Yesu di be woawɔ nusi sɔ ɖe yeƒe alẽwo ŋu—metsɔ le eme ɖoƒe, ŋkɔxɔxɔ, alo ŋutilãmenunɔamesi kae ɖale wo si o.\n22. Aleke Yehowa sena le eɖokui me le numadzɔmadzɔwɔwɔ siwo xɔ aƒe ɖe xexeame egbea ŋu, eye nukae wòtia Via be wòawɔ tso eŋu?\n22 Gake le etsɔme kpuie la, Yesu aɖo dzɔdzɔenyenye si teƒe womekpɔ kpɔ o ɖe anyigba dzi. Madzɔmadzɔnyenye xɔ aƒe ɖe xexe vɔ̃ɖi sia me. Ðevi ɖesiaɖe si aku le dɔwuame ta la nye numadzɔmadzɔwɔwɔ si ta womate ŋu ado taflatse ɖo o, vevietɔ ne míebu ga gbogbo kple ɣeyiɣi geɖe si gblẽm wole ɖe aʋawɔnuwo wɔwɔ kple na hadzela ɖokuitɔdilawo ƒe dzodzrowo gbɔ kpɔkpɔ ŋu la ŋuti. Ame miliɔn geɖe siwo le kukum dzodzro ƒe sia ƒe la nye numadzɔmadzɔwɔwɔ vovovoawo dometɔ ɖeka ko, eye esiawo katã naa Yehowa doa dziku le mɔ dzɔdzɔe nu. Etia Via be wòaho aʋa dzɔdzɔe ɖe nuɖoanyi vɔ̃ɖi sia katã ŋu eye wòahe numadzɔmadzɔwɔwɔ ƒomevi ɖesiaɖe ava nuwuwui tegbee.—Nyaɖeɖefia 16:14, 16; 19:11-15.\n23. Le Harmagedon megbe la, aleke Kristo aɖo dzɔdzɔenyenye anyi yi ɖe mavɔmavɔ mee?\n23 Gake Yehowa ƒe dzɔdzɔenyenye de ŋgɔ wu nuvlowɔlawo tsɔtsrɔ̃ ɖa ko. Etia Via hã be wòanye “Ŋutifafafia.” Le Harmagedon-ʋa megbe la, Yesu ƒe dziɖuɖu ahe ŋutifafa ava anyigba bliboa dzi, eye aɖu dzi ‘le dzɔdzɔenyenye me.’ (Yesaya 9:5, 6) Anye dzidzɔ na Yesu ɣemaɣi be yeaɖɔ numadzɔmadzɔwɔwɔ siwo katã he nɔnɔme wɔnublanui kple fukpekpe manyagblɔwo vɛ na amewo le xexeame la ɖo. Aku ɖe Yehowa ƒe dzɔdzɔenyenye debliboa ŋu goŋgoŋ yi ɖe mavɔmavɔ me. Eyata ele vevie be míadi mɔ siwo dzi míato asrɔ̃ Yehowa ƒe dzɔdzɔenyenye fifia. Mina míakpɔ alesi míate ŋu awɔ esiae ɖa.\n^ mm. 1 Le Yesu ƒe dɔmedzoe dzɔdzɔe dodo me la, enɔ abe Yehowa ene, amesi ‘dzi kuna vevie’ ɖe vɔ̃ɖinyenye ƒomevi ɖesiaɖe ŋu. (Naxum 1:2) Le kpɔɖeŋu me, esi Yehowa gblɔ na eƒe ame siwo dze go be wotsɔ yeƒe aƒe wɔ “adzodalawo ƒe do” megbe la, egblɔ kpee be: “Nye dɔmedzoe kple nye dziku atrɔ akɔ ɖe teƒe sia.”—Yeremya 7:11, 20.\n^ mm. 3 Le Mishnah la ƒe nya nu la, nyahehe aɖe do mo ɖa le ƒe aɖewo megbe le asi gã si wokana ɖe ahɔ̃newo ŋu le gbedoxɔa me ta. Enumake woɖiɖi eƒe asi va anyi wòade alafa memama 99! Amekawoe nɔ viɖe kpɔm wu tso asitsadɔ gã sia me? Ŋutinyaŋlɔla aɖewo gblɔ be Nunɔlagã Hana ƒe ƒometɔwoe ɖo asiawo ɖe gbedoxɔa me, si na be nunɔla ma ƒe ƒomea va zu hotsuitɔ gãwo.—Yohanes 18:13.\n^ mm. 16 Farisitɔwo bua ame tsɛwo, amesiwo mebi ɖe Sea me o la, be wonye ‘fiƒodemewo.’ (Yohanes 7:49) Wogblɔ be mele be woafia nu amesiawo ƒomevi loo alo atsa asi kpli wo, aɖu nu kpli wo, alo ado gbe ɖa kpli wo o. Be ame aɖe natsɔ vianyɔnu ana amesiawo wòaɖe la vɔ̃ɖi wu be wòatsɔe ana lã wɔadãwo. Wobui be tsitretsitsi meli na ame tsɛ siawo o.\nPsalmo 45:2-8 Nukata míate ŋu aka ɖe edzi be Mesia Fia la aɖo dzɔdzɔenyenye deblibo anyi?\nMateo 12:19-21 Le nya si wogblɔ ɖi nu la, aleke Mesia la awɔ nu ɖe ɖokuibɔbɔlawo ŋui?\nMateo 18:21-35 Aleke Yesu ɖee fiae be nublanuikpɔkpɔ le dzɔdzɔenyenye vavãtɔ me?\nMarko 5:25-34 Aleke Yesu ɖee fiae be Mawu ƒe dzɔdzɔenyenye bua nɔnɔme si me amewo le ŋu?\nFiaɖuƒea Le Dzi Ðum Ƒe 100 Ye Nye Esia—Vi Ka Ðem Wòle Na Wò?\nAleke Fiaɖuƒea ƒe dziɖuɖu le vi ɖem na mí? Kpɔ ale si Yesu to Mesia Fiaɖuƒea dzi kɔ eteviwo ŋu, le hehe nam wo hele ɖoɖo nyuiwo wɔm na woe ɖa.


“Ðevimenɔnɔ nye amegbetɔwo ƒe gomenɔamesi vevitɔ kekeake na ɖeviwo.”—“The Hurried Child.”\nÐEWOHĨ àlɔ̃ ɖe edzi be ele be woatsɔ beléle aɖe ya teti na ɖevi ɖesiaɖe le eƒe ɖevimenɔɣi si me fukpekpe manɔ fũ o. Gake mele alea le ŋutsuvi kple nyɔnuvi geɖe gome o, elabena agbenɔnɔ ma tɔgbe mesua wo si o. Wò ya bu ɖevi akpe nanewo, ɖewohĩ miliɔn nanewo ƒe ɖevimedidi siwo tsia akpo dzi ne wova zu amesiwo ŋu aʋawɔwɔ gblẽ nu le la ŋu kpɔ. Gabu ɖevi siwo katã ƒe agbe dome kluvinyenye alo ŋutasesẽ gblẽ la ŋu kpɔ.\nAsesẽ na mía dometɔ akpa gãtɔ be míasusu alesi ɖevi sena le eɖokui me ne eva zu dzizizi nɛ be wòatsi ablɔdzi le esi wòkpɔe be afima nɔnɔ ana yeanɔ dedie wu aƒeme ta. Ɣeyiɣi si tututu me ɖevi siawo hiã lɔlɔ̃ kple ametakpɔkpɔ si woate ŋu akpɔ lae wòva hiãna be woasrɔ̃ ablɔdzigbenɔnɔ si woatsɔ akpɔ wo ɖokui ta tso wo dzidzela siwo dina vevie be yewoaba wo la si me. Enuenu la, ɖevimenɔɣi ŋutɔ nyea nusi ŋu míaƒe xexe si me xaxawo sɔ gbɔ ɖo gblẽa nu le vevie.\n“Edzroam be Magagbugbɔ Ayi Nye Ðevimenɔɣi Me”\nCarmen, si xɔ ƒe 22, kpe fu le eƒe ɖevimenɔɣi. * Eva hiã be woa kple nɔvianyɔnu natsi ablɔdzi be woatsɔ asi le wo fofo ƒe ŋutasesẽ nu kple wo dada ƒe ɖekematsɔmatsɔ le wo me ta. Togbɔ be afɔkuwo nɔa agbe sia nɔnɔ me hã la, nyɔnuvi eveawo siaa dze agbagba ƒo asa na nɔnɔme sesẽ siwo ɖea kpe na ɖevi geɖe siwo dzo ɖo gbe la.\nKe hã, Carmen gakpɔtɔ xaa nu ɖe eƒe ɖevimenɔɣi ta, elabena mate ŋu aɖo ŋku edzi tututu be yenɔ ɖevime kpɔ o. Efa konyi be: “Meto fukpekpe me le nye ɖevimenɔɣi va ɖo nye ƒe 22 xɔxɔ me. Fifia meɖe srɔ̃ dzi vi, gake egadzroam vevie be mawɔ nusiwo nyɔnuvi suewo wɔna, abe fefe kple ametikpakpɛwo ene. Medi be dzinyelawo nalɔ̃m ahakpla asi kɔ nam. Edzroam be magagbugbɔ ayi nye ɖevimenɔɣi me.”\nÐevi gbogbo aɖewo li siwo kpea fu abe Carmen kple nɔvianyɔnua ene. Wotsi ablɔwo dzi, si wɔnɛ be woƒe ɖevimenɔɣi to wo ŋu. Amesiawo dometɔ geɖe wɔa nuvlowo bene woatsɔ akpɔ woƒe agbemenuhiahiãwo gbɔe. Nyadzɔdzɔ me nyatakakawo kple akɔntabubuwo ɖee fia be ɖeviwo le wo ɖokuiwo ƒom ɖe nuvlowɔwɔ me le woƒe ɖevi fẽ me. Nusi naa kuxi ma doa fievo ɖe edzi enye kuxi bubu si nye be: Nyɔnuvi geɖewo va zua dzilawo esime wogakpɔtɔ le woƒe ƒewuiwo me—esime woa ŋutɔwo wonye ɖeviwo.\nHadomekuxi Ɣaɣla Aɖe\nMewɔ nuku o be, ɖevi siwo va zua amegbɔnɔlawo mlɔeba ƒe xexlẽme le dzidzim ɖe edzi o. Nyadzɔdzɔtalawo ƒe nya aɖe si dze le Weekend Australian me gblɔ be: “Amegbɔnɔnɔ ŋuti kuxiwo va wu tsɔtsɔ na mí. Womegava le beléle aɖeke tsɔm na ƒome siwo gbã kple esiwo me dzidzɔ megale o la me vi gbogbo aɖewo o.” Nyadzɔdzɔgbalẽa gagblɔ be: “Ðevi amegbɔnɔla aɖewo nɔa anyi ɣletiwo, alo ƒewo gɔ̃ hã, amesiwo kpɔa woƒe nyawo gbɔ le se nu makpɔmakpɔe, eye wokplɔa bubuwo yia ame vovovowo gbɔ, afisi womekpɔa ame ɖeka gobii aɖe gbɔ nɔna ɖaa o.”\nNyatakaka siwo woxɔ la dometɔ ɖeka ku ɖe nyɔnuvi ƒe 13-vi aɖe si vanɔ ame vovovo 97 gbɔ le ƒe etɔ̃ me—amesiwo dometɔ aɖewo gbɔ wònɔ le zã ɖeka pɛ ko me—la ŋu. Fifia la, eɖoa ŋku alesi wòse le eɖokui me vevie be wogblẽ ye ɖi eye be yemele dedie o la dzi. Le ɖevi amegbɔnɔla geɖe siwo le abe eya ene gome la, ɖevimenɔɣi ƒe mɔnukpɔkpɔwo nye nusi to wo ŋu.\nEkema mewɔ nuku o be, egbea la eŋununyala bibiwo le nu ƒom tso dzidzɔmakpɔmakpɔ le ɖevime ƒe afɔku si le dzidzim ɖe edzi ŋu o. Ne dzilae nènye la, àde ŋugble le nyateƒenya siawo ŋu ahabu ɖokuiwò be yegbɔ nyo be yete ŋu na aƒe kple agbemenuhiahiãwo ye viwo. Gake afɔku bubu aɖe gali. Le egbexexea me la, ɖevime dzidzɔkpɔkpɔ mebuna ɖe ame keŋkeŋ ɣesiaɣi o. Ɣeaɖewoɣi la, woƒoa du ɖe ɖeviawo nu. Le mɔ ka nu, eye nukae dona tsoa eme?\n^ mm. 6 Míetrɔ ŋkɔa.\nƉoe Ɖe Amewo Ɖoe Ɖe Amewo Ne Ðevimegbenɔnɔ To Ame Ŋu\ng03 5/8 axa 13-14


Ɣeyiɣi Si Me Kluvimenɔnɔ Nu Ayi!\nNyɔ! | July 8, 2002\nGBE BUBU Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse German Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Ukrainian\nABLƆÐE! Nya ʋɛ siawo léa dzi na amegbetɔwo vevie. Amewo wɔ avu kpe fu, nɔ agbe heku ɖe ablɔɖe didi ta. Gake nublanuitɔe la, ame geɖe siwo wɔe alea la kpɔe be yewomete ŋu ɖo afia aɖeke na yewoƒe taɖodzinua o. Ðe mɔkpɔkpɔ li be woava vo tso kluvinyenye mea—si me dziɖeleameƒo kple ŋukpe mele oa? Eɖe li.\nGbɔgbɔ ʋã apostolo Paulo wòŋlɔ nu tso Mawu ƒe ŋugbedodo ŋu be: “Woaɖe nuwɔwɔ la ŋutɔ hã tso gbegblẽ ƒe kluvinyenye la me ayi ɖe mawuviwo ƒe ŋutikɔkɔe ƒe ablɔɖe la me.” (Romatɔwo 8:21) Gake aleke míawɔ ate ŋu aka ɖe edzi be Mawu ahe “ŋutikɔkɔe ƒe ablɔɖe” ma ve godoo? Mɔ ɖeka enye be míadzro nuŋlɔɖi siwo ku ɖe alesi Mawu wɔ nu ɖe ameƒomea ŋu le ŋutinya me.\nBiblia la gblɔ be: ‘Afisi Yehowa ƒe gbɔgbɔ le la, afima ablɔɖe le.’ (Korintotɔwo II, 3:17) Ẽ, Mawu ƒe gbɔgbɔ, alo dɔwɔŋusẽ la tri akɔ ale gbegbe. Ezãnɛ tsɔ ɖea amewo tsoa kluvinyenye vovovowo me tso gbaɖegbe ke. Le mɔ kawo nu? Nenɔ susu me na mí be kluvi ƒomevi vovovowoe li. Míedzro vɔ̃ɖitɔwo dometɔ ɖeka me, si me ame si sesẽ wu tsɔa dzizizi alo ŋutasesẽ wɔa nɔvia kluvii. Gake de ŋugble le kluvinyenye ƒomevi bubu aɖewo ŋu kpɔ.\nAmewo te ŋu zua kluviwo na numame vovovo siwo ŋu asi menya ɖena le o. Eye alakpadada kple amebeble te ŋu tsia amewo si, eye wote ŋu blea amewo dea aʋatsonufiafia me. Vɔ̃ɖitɔ wu kura enye be kluvinyenye aɖe li si kpɔa ŋusẽ ɖe mí katã dzi—míenyae alo míeɖanyae o—eye wòwua ame. Ke hã míedi be míate gbe ɖe edzi be togbɔ be míele nusiwo wɔa ame kluvii me dzrom ɖekae hã la, míele gbɔgblɔm be wosɔ o. Woto vovo sasasã tso wo nɔewo gbɔ. Gake nu vevi ɖeka aɖe dze le wo katã ŋu. Mlɔeba la, Mawu si naa ablɔɖe akpɔ egbɔ be woaɖe ameƒomea tso kluvinyenye siawo katã me.\nNe Ame Va Zu Kluvi na Numame\nDe dzesi alesi agbalẽ si nye When Luck Runs Out gblɔ le tsatsadada ƒe numame ŋu: “Enye tɔtɔ si me didi si nu sẽ si dzi menya ɖuna o kpɔa ŋusẽ ɖe ame dzi be wòada tsatsa. Didia yia edzi nɔa sesẽm ɖe edzi kabakaba . . . vaseɖe esime wòɖu amea dzi keŋkeŋ, gblẽ nu le eŋu, hegblẽ nu vevi ɖesiaɖe le amea ƒe agbe me mlɔeba.” Ame aɖeke menya ame xexlẽme si va zua kluvi na tsatsadada o. Dukɔ ɖeka pɛ tɔ si wobu, si nye United States la le miliɔn ade lɔƒo.\nAhatsunono hã gblẽa nu le ame ŋu nenema ke alo wu gɔ̃ hã, eye ebɔ ɖe teƒe geɖe. Le dukɔ gã aɖe me la, ahatsunono ɖea fu na ŋutsu siwo le eme la ƒe afã. Ricardo, si nye ahatsunola kpɔ ƒe 20 aɖewo va yi ɖe numame sia me be: “Ne ènya fɔ ko la, aha anɔ dzrowòm vevie wòawɔ na wò be nàde nu aha me—be wò lãmekawo nadze akɔ anyi, be wòana nàŋlɔ wò kuxiwo be, alo be wòana kakaɖedzi wò be nàte ŋu anɔ te ɖe kuxi aɖe nu le agbe me. Ahanono va xɔa wò susu me katã, ke hã èdzea agbagba be yeaka ɖe edzi na ɖokuiwò kple ame bubu siwo li kpli wò be naneke megblẽ le ye ŋu o.”\nMenye ahasesẽ koe nye numame si tsia ame si o. Ame miliɔn geɖe zãa atike manɔsenuwo le xexeame godoo. Gakpe ɖe eŋu la, amesiwo ade biliɔn 1.1 ye noa atama—si me atike si maa ame wu ɖesiaɖe la le. Edzroa ame geɖewo be woadzudzɔ gake etsia wo si. Ðe Yehowa nye Xɔnametɔ vavã na amesiwo dzi nu kpɔ ŋusẽ ɖo vevie alea? *\nDe ŋugble le Ricardo ƒe kpɔɖeŋua ŋu kpɔ. Egblɔ be: “Anɔ abe ƒe ewo enye esia va yi la, mekpɔ be ahatsunono nɔ ŋusẽ kpɔm ɖe dzinye. Enɔ nu gblẽm le nye srɔ̃ɖeɖe, nye dɔwɔɖuia, kple nye ƒomea ŋu, eye medze sii be kuxia gbɔ manya kpɔ nam o negbe medo le eƒe ŋusẽkpɔɖeamedzi te ko hafi. Meva kpɔe le Biblia sɔsrɔ̃ me be ahedada—le ŋutilã kple gbɔgbɔ me siaa—enye nusi dzɔna ɖe ahatsunola dzi. (Lododowo 23:20, 21) Medi be ƒomedodo nyui nanɔ mía kple Mawu dome, eye gbedodoɖa vevie na Mawu be wòakpe ɖe ŋunye na mekpɔ ɖokuinye dze sii. Ŋutsu aɖe srɔ̃ Biblia kplim eye wònye xɔlɔ̃ vevi aɖe nam. Ne megatrɔ yi ahanonoa dzi la menaa ta o, ke boŋ egbɔa dzi ɖi eye wòxlɔ̃a num vevie tso nusi Mawu di tso Kristotɔwo si la ŋu.”\nEgbea la Ricardo vo tso nusi wɔe kluvi la si me—enyo wu alesi wònɔ tsã ya teti. Eʋu eme be le gɔmedzedzea me la yegamua aha ɣeaɖewoɣi. Egblɔ be: “Togbɔ be edzɔna alea ɣeaɖewoɣi hã la, didi vevie si le menye be masubɔ Yehowa nuteƒewɔwɔtɔe tsɔ kpe ɖe kpekpeɖeŋu si srɔ̃nye kple hati Kristotɔ bubuwo nam ŋu la na be mete ŋu ɖu edzi. Mele mɔ kpɔm na ɣeyiɣi si ƒe ŋugbe Mawu do be ‘ame aɖeke magblɔ be yele dɔ lém o’ si me ahatsunono maganɔ anyi o. Gake hafi ɣemaɣi naɖo la, manɔ nye aʋa la wɔwɔ dzi gbesiagbe be matsɔ nye ŋutilã ‘awɔ vɔsasa gbagbe, si ŋuti kɔ, si dzea Mawu ŋu.’”—Yesaya 33:24; Romatɔwo 12:1.\nLe xexeame godoo la, ame akpe geɖewo kpɔe be Mawue kpe ɖe yewo ŋu tẽ le yewoƒe agbagbadzedze me be yewote ŋu vo tso numame vovovowo ƒe ame si tsitsi me. Ne míagblɔe tututu la, woawo ŋutɔ koŋue na nɔnɔme aɖewo tsi wo si ɖewohĩ le esi wona ta le nyaƒoɖeamenuwo kple tetekpɔ vovovo aɖewo me ta. Ke hã wova kpɔe be Yehowae nye Xɔnametɔ si gbɔa dzi ɖi. Ele klalo be yeakpe ɖe amesiwo katã di vavã be yewoasubɔe ne wòado ŋusẽ wo.\n“Nyateƒe la Lawɔ Mi Ablɔɖeviwoe”\nKe alakpadada kple amebeble ƒe ame si tsitsi ya ɖe? Yesu Kristo ka ɖe edzi na mí be míate ŋu avo tso wo me. Egblɔ be: “Ne mienɔ nye nya la me la, ekema nye nusrɔ̃la vavãwo mienye, eye miadze si nyateƒe la, eye nyateƒe la lawɔ mi ablɔɖeviwoe.” (Yohanes 8:31, 32) Esime wònɔ nya ma gblɔm la, eƒe nyasela geɖewo nɔ Farisitɔwo ƒe kɔnyinyi kpaɖii aɖe te. Le nyateƒe me la, Yesu ƒo nu le subɔsubɔhakplɔla siwo nɔ anyi le eŋɔlime ŋu be: “Wodoa agba kpekpe, siwo wu tsɔtsɔ la, hetsɔna ɖoa amewo ƒe abɔta; gake woawo ŋutɔ melɔ̃na be, woƒe asibide ɖeka naka wo ŋu o.” (Mateo 23:4) Yesu ƒe nufiafiawo ɖe amewo tso kluvinyenye ma me. Eklo nu le subɔsubɔhawo ƒe alakpanufiafia dzi, hefia asi woƒe dzɔtsoƒe gɔ̃ hã. (Yohanes 8:44) Egblɔ nyateƒea boŋ na wo heɖe nusi Mawu di tso ameƒomea si si sɔ la fia wo alesi dze.—Mateo 11:28-30.\nAbe Yesu ƒe nusrɔ̃lawo ene la, ame akpe nanewo va le ekpɔm egbea be yewoate ŋu avo tso subɔsubɔhawo ƒe alakpadada kple aʋatsonufiafia siwo wɔ wo kluviwoe la me to Mawu ƒe kpekpeɖeŋu me. Ne wosrɔ̃ nyateƒe si naa gbɔɖeme ame tso Biblia me vɔ megbe la, wovona tsoa vɔvɔ̃ na ame kukuwo, kple vɔvɔ̃ na fuwɔwɔ ame tegbee le dzomavɔ me, eye wovona tsoa nyaƒoɖeamenu be woatsɔ ga si wokpe fu kpɔ la axe subɔsubɔdɔ ŋu fe si nunɔla siwo be Kristo—amesi gblɔ be: “Faa miexɔe, faa minae”—teƒee yewole la wɔna na wo la me. (Mateo 10:8) Gawu la, ablɔɖe gãtɔ le ŋgɔ gbɔna kpuie.\nKluvinyenye si Vloe Wu Ðesiaɖe\nDe dzesi alesi Yesu ƒo nu tso kluvinyenye vɔ̃ɖi aɖe, si míeyɔ va yi, si gblẽa nu le ŋutsu, nyɔnu, kple ɖevi ɖesiaɖe ŋu le anyigba dzi ŋu: “Vavã, vavã mele egblɔm na mi bena: Amesiame, si le nuvɔ̃ wɔm la, nuvɔ̃ ƒe kluvi wònye.” (Yohanes 8:34) Amekae ate ŋu agblɔ be yemewɔa nuvɔ̃ o? Apostolo Paulo gɔ̃ hã lɔ̃ ɖe edzi be: “Menye nu nyui, si melɔ̃na la, mewɔna o, ke nuvɔ̃, si nyemelɔ̃na o la, eya ke mewɔna boŋ.” (Romatɔwo 7:19) Togbɔ be ame aɖeke mate ŋu aɖe eɖokui tso nuvɔ̃ ƒe kɔsɔkɔsɔwo me o hã la, mɔkpɔkpɔ mebu ɖe mi o.\nYesu ka ɖe edzi na eƒe nusrɔ̃lawo be: “Ne Vi la wɔ mi ablɔɖeviwo la, ekema mianye ablɔɖeviwo vavã.” (Yohanes 8:36) Ŋugbedodo sia me vava fia be woava kpɔ ablɔɖe tso kluvinyenye vɔ̃ɖitɔ kekeake me kokoko. Be míate ŋu anya alesi míawɔ ado le eme la, gbã la ele be míakpɔ alesi míewɔ ge ɖe kluvinyenye me le gɔmedzedzea me ɖa.\nBiblia ɖee fia be Mawu wɔ amegbetɔwo wonye amesiwo si tiatiawɔblɔɖe le eye nuvɔ̃wɔwɔ ƒe susu aɖeke menɔ wo me o. Gake Mawu ƒe gbɔgbɔmevi makpɔmakpɔ, ɖokuitɔdila aɖe di vevie be yeaɖu ameƒomea dzi, metsɔ le eme nusi wòagblẽ le wo ŋu o. Be wòate ŋu aɖo taɖodzinu ma gbɔ la, mawudɔla dzeaglã sia, si wova yɔ emegbe be Satana Abosam la, trɔ mía dzila gbãtɔ Adam kple Xawa ƒe susu ɖa le Mawu ŋu. Esi Adam ɖoe koŋ gbe toɖoɖo Mawu ƒe mɔfiafia si le tẽ la, menye eya ɖeɖekoe va zu nuvɔ̃wɔla o ke ena blibomademade kple ku hã to edzi yi na eƒe dzidzimeviwo katã. (Romatɔwo 5:12) Ʋɛʋɛʋɛ la Satana va zu ‘xexe sia me dziɖula,’ eye ‘nuvɔ̃ ɖu ameƒomea dzi abe fia ene to ku me.’—Yohanes 12:31; Romatɔwo 5:21; Nyaɖeɖefia 12:9.\nAleke míawɔ akpɔ ɖeɖe? Ne míeva zu Yesu ƒe nusrɔ̃lawo la, míaɖe vi tso Kristo ƒe vɔsakua me, eye ŋusẽ le esi be “[wòaɖi] gbɔ amesi si ku ƒe ŋusẽ le, si nye Abosam la, eye wòaɖe amesiwo katã nɔ kluvinyenye me to vɔvɔ̃ na ku me le woƒe agbenɔɣiwo katã me.” (Hebritɔwo 2:14, 15) Bu ema ŋu kpɔ—ablɔɖe tso nuvɔ̃ kple ku ƒe kluvinyenye me! Ðe ablɔɖe sia medzroa wò vevie oa?\nKe kluvinyenye si ƒomevi me míedzro le gɔmedzedzea me ya ɖe? Ðe amewo dzi zizi akpasesẽtɔe hã nu ava yi gbaɖegbea?\nKpɔɖeŋu Vevi aɖe si Nana Mɔkpɔkpɔ Mí\nMíate ŋu aka ɖe edzi bliboe be woava ɖe kluvinyenye vɔ̃ɖi ma ƒomevi ɖa kokoko. Nukatae? Bu nya sia ŋu kpɔ: Yehowa Mawu ŋutɔe nye amesi xɔ ŋgɔ tẽ le amewo ɖeɖe tso kluvinyenye me le amegbetɔ ƒe ŋutinyawo katã me. Ànya se ŋutinya ma kpɔ.\nEgiptetɔwo wɔ Israel dukɔa woƒe kluviwoe, zi wo dzi be woawɔ dɔ sesẽ hesẽ ŋuta le wo ŋu vevie. Wodo ɣli yɔ Mawu be wòaɖe yewo, eye wòɖo to wo le eƒe nublanuikpɔkpɔ sɔgbɔ la ta, hexɔ na wo. Yehowa zã Mose kple Aron abe eƒe nyanuɖela ene hebia tso Egipte Farao si be wòaɖe asi le Israel-viwo ŋu woadzo. Fiagã dadala ma sẽ dzime enuenu, eye esi Yehowa he fukpekpe siwo kplɔ wo nɔewo ɖo va anyigba dzi hã la egasẽ dzime kokoko. Mlɔeba la, Mawu bɔbɔ Farao ɖe anyi. Israel-viwo va kpɔ ablɔɖe mlɔeba!—Mose II, 12:29-32.\nÐe ŋutinya sia medo dzidzɔ na wò oa? Ðewohĩ anɔ wɔwɔm na wò be nukatae Mawu mewɔ nu ma tɔgbe ke egbea o. Nukatae mede nu amegbetɔwo ƒe nya me heɖe kluvinyenye ɖa o? Ðo ŋku edzi be menye Yehowae nye ‘xexe sia me dziɖula o’—Satanae. Le gbetɔame si Futɔ vɔ̃ɖi sia fɔ ɖe te va yi le Eden ta la, Yehowa ɖe mɔ nɛ be wòaɖu dzi ɣeyiɣi kpui aɖe. Kluvimenɔnɔ, ameteteɖeanyi, kple ŋutasesẽ koŋue nye nusiwo bɔ ɖe Satana ƒe dziɖuɖua me. Le ŋusẽkpɔɖeamedzi sia te la, amegbetɔwo ƒe dziɖuɖuwo na blanuiléle xɔ aƒe ɖe ŋutinya me. Biblia ƒo ŋutinya ma ta kpuie be: “Amegbetɔ ɖua fia ɖe ame bubuwo dzi hena woƒe dzɔgbevɔ̃e.”—Nyagblɔla 8:9.\nGake vaseɖe ɣekaɣi? Biblia la na eme kɔ be míele “ŋkeke mamlɛ” siwo me ɖokuitɔdidi kple ŋukeklẽ bɔ ɖo me. (Timoteo II, 3:1, 2) Nusiawo le fiafiam be madidi o Mawu ƒe Fiaɖuƒe si Yesu fia mí be míado gbe ɖa abia la, aɖo ameƒome dzɔdzɔe siwo dome kluvinyenye maganɔ o la anyi. (Mateo 6:9, 10) Yesu Kristo si nye Fia si Mawu ɖo la atso ɖe kluvinyenye ƒomevi ɖesiaɖe ŋu vaseɖe esime wòaɖe futɔ mamlɛtɔ si nye ku ɖa.—Korintotɔwo I, 15:25, 26.\nNe ŋkeke ma ɖo mlɔeba la, ameƒomea me tɔ toɖolawo akpɔe be kpɔɖeŋu sue aɖe koe alesi woɖe Mawu ƒe amewo tso kluvinyenye me le Egipte nye ne wotsɔe sɔ kple ablɔɖe gã si woakpɔ. Ẽ, ɣeyiɣi aɖe gbɔna si me “woaɖe nuwɔwɔ la ŋutɔ hã tso gbegblẽ ƒe kluvinyenye la me.” Mlɔeba la amesiame ava ɖe vi bliboe tso “mawuviwo ƒe ŋutikɔkɔe ƒe ablɔɖe la me.”—Romatɔwo 8:21.\n^ mm. 9 Le ƒe alafa gbãtɔ me la, nutsuɖuɖu bɔ ɖe Romatɔwo ƒe kplɔ̃ɖoɖowo me. Eyata woxlɔ̃ nu Kristotɔwo be woagana nuɖuɖu alo nu ma ƒomevi aɖe nakpɔ ŋusẽ ɖe wo dzi o.—Romatɔwo 6:16; Korintotɔwo I, 6:12, 13; Tito 2:3.\nAmesiwo anɔ miliɔn ade sie tsatsadada ƒe numame tsi le United States ɖeɖe\nAtike, aha, kple atama nono ƒe numame tsi ame miliɔn alafa geɖe si\n[Nɔnɔmetata siwo le axa 24, 25]\nAbe Ricardo ene la ame akpe nanewoe kpɔe be Mawu kpe ɖe yewo ŋu yewoɖu numamewo dzi\nAbe alesi woɖe Israel-viwo tso kluvinyenye mee ene la, eteƒe madidi o woana Mawu ƒe tadeagula vavãwo nakpɔ ablɔɖe gãtɔwo\nƉoe Ɖe Amewo Ɖoe Ɖe Amewo Ɣeyiɣi Si Me Kluvimenɔnɔ Nu Ayi!\ng02 7/8 axa 22-26\nKpovitɔwo Ƒe Ametakpɔkpɔ—Mɔkpɔkpɔwo Kple Vɔvɔ̃wo\nKpovitɔwo—Etsɔme Kae Li na Wo?\nAmamaɖeɖe Nuwɔnawo Kpɔkpɔ—Modzakaɖeɖe Dzro Aɖe Koea?\nAleke Mawɔ Anɔ Ŋutifafa me Kple Amesi Le Xɔme Kplim?\nKluvimenɔnɔ—Kuxia Gakpɔtɔ Li\nTsitretsitsi ɖe Kluvimenɔnɔ Ŋu Tso Gbaɖegbe Ke\nDunyahela Sesẽ Aɖe Si Va Zu Kristotɔ Akpaɖekedzimadela\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! July 8, 2002\nƉoe Ɖe Amewo Ɖoe Ɖe Amewo NYƆ! July 8, 2002\nNYƆ! July 8, 2002


Na mese wò amenuveve le ŋdi, elabena ŋuwò mele ŋu ɖom ɖo; ɖe mɔ, si mato la fiam, elabena wòe mewu nye luʋɔ dzi na. Yehowa, ɖem tso nye futɔwo si me, elabena gbɔwò mebe ɖo.\n Miedzroa nu, eye miekpɔnɛ o; miewua ame, eye mieʋãa ŋu, eye miaƒe asi metea ŋu sua nu dzi o; miewɔa dzre, eye miewɔa aʋa; miate ŋu akpɔ naneke o; elabena miebiana o. Miebiana, eye miexɔnɛ o; elabena miebiana le mɔ vɔ̃ dzi, bene miagblẽ nu la le miaƒe dzidzɔkpɔkpɔwo me.\n Ke Gbɔgbɔ ƒe kutsetse enye: Lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, anukwaretɔnyenye, dɔmefafa, ɖokuidzidudu; nenem nusiawo la se la metsi tre de wo ŋu o.\n1 Korintotɔwo 1:27-29\n hafi Mawu tia xexeame bometsinuwo, bene wòaɖo ŋukpe nunyalawo, eye Mawu tia xexeame gbɔdzɔgbɔdzɔnuwo, bene wòado ŋukpe nu sesẽwo; eye xexe sia me nu maɖinuwo kple nusiwo woɖoa vlo kpakple nusiwo menye naneke o lae. Mawu tia, bene wòaɖi gbɔ nusiwo nye nane la, bene ŋutilãa ɖeke nagaƒo adegbe le Mawu ƒe ŋku me o.\nmigawɔ naneke le dzrewɔwɔ alo bubu dzodzro ta o, ke boŋ mia dome amesiame natso ɖokuibɔbɔ abu nɔvia gã wu ye ŋutɔ ɖokui;\n Dawid tɔ. Ɖzi megaku wò le nu vlo wɔlawo ŋu o, eye megaʋã ŋu ɖe amesiwo wɔ nu tovo la ŋu o! Elabena woasi wo xoxoxo abe gbe ene, eye woayrɔ abe aŋgba ene. Ɖo ŋu ɖe Yehowa ŋu, eye nawɔ nyuie! Nɔ anyigba dzi, eye naɖi anukware!\nHawo ƒe Ha Salomo 8:6-7\n Tsɔm wɔ ŋkɔslgɛ ɖe wò dzi ŋu kple ŋkɔsigɛ de wò asi! Elabena lɔlɔ̃ tri akɔ wu ku, eye ŋuʋaʋã se wu tsleƒe, eƒe bibi le abe dzo ƒe bibi ene, Yehowa ƒe dzoƒade wònye! Tsi geɖe mate ŋu atsi lɔlɔ̃ o, eye tɔsisi gãwo mate ŋu akplɔe adzoe o. Ne amea ɖe be, yeatsɔ eƒe aƒe me kesinɔnuwo katã ana ɖe lɔlɔ̃ ta la, ɖeko woade alɔme te eŋu.\n Eyaŋuti mibɔbɔ mia ɖokui ɖe Mawu te; ke mitsi tre ɖe Abosam ŋu, eye wòasi le mia gbɔ. Mite ɖe Mawu ŋu, eye wòate ɖe mia ŋu. Miklɔ miaƒe asiwo, mi nuvɔ̃wɔlawo, eye miwɔ miaƒe dziwo kɔkɔe, mi dzimevesusulawo!\n Elabena wowu se blibo la katã nu le nya ɖeka me, le esia me be: „Lɔ̃ hawòvi abe wò ŋutɔ ɖokuiwò ene.“ Ke ne mieɖu, eye miemi mia nɔewo la, mikpɔ nyuie, be míagatsrɔ̃ mia nɔewo o!\nElabena ŋutsu ƒe dziku ɖe wòʋãa ŋu, eye mekpɔa nublanui le hlɔ̃biagbe o.


Ezekiel 32 | Biblia Le Internet Dzi | Xexe Yeye Gɔmeɖeɖe\nKonyifaha ɖe Farao kple Egipte ŋu (1-16)\nEgipte ɖiɖi ɖe aʋamatsomatsotɔwo gbɔ (17-32)\n32 Le ƒe wuievelia me, le ɣleti wuievelia ƒe ŋkeke gbãtɔ dzi la, Yehowa ƒe gbe gava nam be: 2 “Amegbetɔvi, to konyifaha ɖe Egipte-fia Farao ŋu, eye nàgblɔ nɛ be,‘Èle abe dzatatsu* ene le dukɔwo dome,Ke wona ɖoɖoe zi le nuwò. Èle abe ƒumelã klitsu+ ene le tɔwo me, ètia kpo le wò tɔsisiwo me,Ètsɔa wò afɔ blua tɔwoe, eye nèƒoa ɖi tɔsisiawo.’ 3 Ale Aƒetɔ Dziɖulagã Yehowa gblɔe nye esi: ‘Nye hã mana dukɔ geɖewo naƒo ƒu ada nye ɖɔ ɖe dziwò,Eye woahe wò kple nye ɖɔ ado goe. 4 Magblẽ wò ɖe go dzi;Matsɔ wò aƒu gbe ɖe gbe me. Mana dziƒoxewo katã nadze ɖe dziwò,Eye mana anyigbadzilãwo katã naɖu wò aɖi ƒo.+ 5 Matsɔ wò kukua aƒu gbe ɖe towo dzi,Eye matsɔ wò kukua ayɔ baliwo me fũu.+ 6 Mana anyigba nano ʋu si le tsyɔtsyɔm tso mewò va se ɖe towo gɔme ke la;Eye wòayɔ tɔʋuwo me taŋ.’ 7 ‘Eye ne mena nuwò yi la, maxe dziŋgɔli ŋkume, eye mana woƒe ɣletiviwo nado viviti. Ke matsɔ alilikpowo axe ɣe ŋkume,Eye dzinu magaɖi o.+ 8 Mana dziƒo ƒe nu keklẽwo katã nado viviti le tawò,Eye mana viviti nado ɖe wò anyigba dzi,’ Aƒetɔ Dziɖulagã Yehowa ye gblɔe. 9 ‘Mana dukɔ geɖewo ƒe dzi nagbã ne mekplɔ wò aboyomewo yi dukɔ bubuwo me,Yi anyigba siwo mènya o la dzi.+ 10 Mana dzidzi naƒo dukɔ geɖewo,Woƒe fiawo adzo nyanyanya kple ŋɔdzi le tawò, ne menyè nye yi le wo ŋkume. Woanɔ ƒoƒom tititi ɣeawokatãɣi, wo dometɔ ɖe sia ɖe anɔ vɔvɔ̃m ɖe eƒe agbe taLe wò anyidzegbe.’ 11 Elabena ale Aƒetɔ Dziɖulagã Yehowa gblɔe nye esi: ‘Babilon-fia ƒe yi aƒo ɖe dziwò.+ 12 Mana wò ame gbogboawo katã natsi aʋakalẽtɔSiwo nye dukɔ sẽŋuta vɔ̃ɖiwo ƒe ‵yi nu.+ Woatsi Egipte ƒe dada nu, eye woatsrɔ̃ eƒe ame gbogboawo katã gbidigbidi.+ 13 Matsrɔ̃ eƒe lãhawo katã ɖa le eƒe tɔ geɖeawo to,+Eye amegbetɔ ƒe afɔ alo lãhawo ƒe afɔkliwo magablu tɔawo azɔ o.’+ 14 ‘Ɣemaɣi mana woƒe tsiwo me nakɔ,Eye woƒe tɔsisiwo nasi abe ami ene,’ Aƒetɔ Dziɖulagã Yehowa ye gblɔe. 15 ‘Ne mena Egipte-nyigba zu gbegbe, eye megblẽ edzinuwo katã dome,+Eye meda nu edzinɔlawo katã ƒu anyi la,Ekema woadze sii be, nyee nye Yehowa.+ 16 Esiae nye konyifaha si woadzi;Dukɔwo ƒe vinyɔnuwo adzii. Woadzii ɖe Egipte kple eƒe ame gbogboawo katã ŋu,’ Aƒetɔ Dziɖulagã Yehowa ye gblɔe.” 17 Le ƒe wuievelia me, le ɣletia ƒe ŋkeke wuiatɔ̃lia dzi la, Yehowa ƒe gbe va nam be: 18 “Amegbetɔvi, fa konyi ɖe Egipte ƒe ame gbogboawo ta, eye kplɔ eya kple dukɔ sẽŋuwo ƒe vinyɔnuwo yi anyigba tume kpe ɖe aʋlimeyilawo ŋu. 19 “‘Wòe nyo wu ame ka? Yi nàmlɔ aʋamatsomatsotɔwo gbɔ!’ 20 “‘Woatsi ame siwo tsi yi nu la dome.+ Wotsɔe de asi na yi; mihe eya kple eƒe amehawo katã yii. 21 “‘Kalẽtɔ sesẽwo aƒo nu na eya kple ame siwo na kpekpeɖeŋui la le Tsiẽƒe.* Woayi to me eye woamlɔ anyi abe aʋamatsomatsotɔ siwo tsi yi nu la ene. 22 Afi mae Asiria kple eƒe ameha blibo la katã le. Woƒe yɔdowo ɖe to ɖee, wo katã wotsi yi nu.+ 23 Woɖe yɔdo nɛ ɖe anyigba tume ɖaa ke, eye eƒe ameha la ɖe to ɖe eƒe yɔdo, wo katã wonye ame tsiaʋawo, elabena woƒe ŋɔdzidoname xɔ agbagbeawo ƒe anyigba dzi. 24 “‘Elam+ le afi ma, eye eƒe ame gbogboawo katã ƒo xlã eƒe yɔdo, wo katã wotsi yi nu. Woyi anyigba tume aʋamatsomatsoe, wo, ame siwo ƒe ŋɔdzidoname xɔ agbagbeawo ƒe anyigba dzi. Azɔ ŋu akpe wo kple aʋlimeyilawo. 25 Woɖo aba nɛ ɖe ame tsiaʋawo dome, eƒe ame gbogboawo katã ƒe yɔdowo ƒo xlãe godoo. Wo katã wonye aʋamatsomatsotɔ siwo tsi yi nu, elabena woƒe ŋɔdzidoname xɔ agbagbeawo ƒe anyigba dzi; eye ŋu akpe wo kple aʋlimeyilawo. Wotsɔe mlɔ ame tsiaʋawo dome. 26 “‘Afi mae Mesek, Tubal+ kple eƒe amehawo katã le. Woƒe* yɔdowo ɖe to ɖee. Wo katã wonye aʋamatsomatsotɔwo, eye woƒo yi ɖe wo floi, elabena woƒe ŋɔdzidoname xɔ agbagbeawo ƒe anyigba dzi. 27 Ðe womamlɔ kalẽtɔ aʋamatsomatsotɔ siwo tsi aʋa, wo, ame siwo kple woƒe aʋawɔnuwo yi Tsiẽƒe* la gbɔ oa? Woatsɔ woƒe yiwo aziɔ tae na wo,* eye woƒe vodadawo ŋuti tohehe ava woƒe ƒuwo gɔ̃ hã dzi, elabena kalẽtɔ siawoe wɔ ŋɔdzinuwo le agbagbeawo ƒe anyigba dzi. 28 Ke wò la, woagbã wò gudugudu le aʋamatsomatsotɔwo dome, eye àmlɔ ame tsiaʋawo gbɔ. 29 “‘Afi mae Edom,+ eƒe fiawo kple eƒe amegãwo katã le; wo, ame siwo wotsɔ mlɔ ame tsiaʋawo dome, evɔ ŋusẽtɔ gãwoe wonye hafi; woawo hã woamlɔ aʋamatsomatsotɔwo+ kple aʋlimeyilawo gbɔ. 30 “‘Afi mae dziehe-megãwo katã kple Sidontɔwo+ katã le, woyi ɖakpe ɖe ame tsiaʋawo ŋu ŋukpetɔe, togbɔ be woƒe ŋusẽ gã la na ŋɔdzi lé amewo hã. Woamlɔ aʋamatsomatsotɔ siwo tsi yi nu la gbɔ, eye woatsɔ ŋukpe aɖakpe ɖe aʋlimeyilawo ŋu. 31 “‘Farao akpɔ ame siawo katã, eye wòafa akɔ na eɖokui le nu si dzɔ ɖe eƒe amehawo dzi ta.+ Farao kple eƒe aʋakɔ blibo la katã atsi yi nu,’ Aƒetɔ Dziɖulagã Yehowa ye gblɔe. 32 “‘Esi Farao na ŋɔdzi xɔ aƒe ɖe agbagbeawo ƒe anyigba dzi ta la, woatsɔ eya kple eƒe ame gbogboawo katã amlɔ aʋamatsomatsotɔ siwo tsi yi nu la dome,’ Aƒetɔ Dziɖulagã Yehowa ye gblɔe.”\n^ Egɔmeɖeɖe tẽe, “Eƒe.”\n^ Ðewohĩ esia fia ale si woɖia kalẽtɔwo kple woƒe aʋawɔnuwoe, abe bubudede wo ŋu ƒe dzesi ene.


GBE BUBU Albanian Amerika Tokunɔgbe Arabic Armenian Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Maya Mizo Moore Myanmar Norwegian Ossetian Papiamento (Curaçao) Persian Polish Portuguese Quechua (Ayacucho) Quechua (Cuzco) Rarotongan Romanian Russian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\n“Nusianu, si me gbɔgbɔ le la, nekafu Yehowa.”—PSALMO 150:6.\n1. Ƒo nu tso ale si ɖekakpui aɖe di be tameɖoɖo nanɔ yeƒe agbe ŋu la ŋu.\nSEUNG JIN, * si wonyi le Korea la gblɔ be: “Mesrɔ̃ atikeŋutinunya elabena medi be mazã nye agbe atsɔ akpe ɖe amewo ŋu. Mesusui hã be ɖoƒe kɔkɔ si asu asinye ne menye ɖɔkta kpakple ga gbogbo si makpɔ la ana makpɔ dzidzɔ. Esi meva kpɔe dze sii be nu ʋɛ aɖe koe ɖɔkta ate ŋu awɔ atsɔ akpe ɖe amewo ŋu la, dzi ɖe le ƒonye. Azɔ meƒo ɖokuinye ɖe aɖaŋunuwo tata dɔ me, gake aɖaŋunu siwo mewɔna meɖea vi boo aɖeke na amewo o, eye ɖeko wòwɔ nam be menye ɖokuitɔdila. Eya ta meva trɔ ɖe nufiafia ŋu, eye eteƒe medidi o, meva kpɔe be nyateƒenya siwo li xoxo koe menɔ gbɔgblɔm na amewo, ke menye mɔfiame siwo ana woakpɔ dzidzɔ vavãtɔ o.” Abe ame bubuwo ke ene la, Seung Jin nɔ didim be tameɖoɖo ɖɔʋu nanɔ yeƒe agbe ŋu.\n2. (a) Nu kae wòfia be tameɖoɖo nanɔ ame ƒe agbe ŋu? (b) Nu kae na míenya be tameɖoɖo aɖe tae mía Wɔla la wɔ mí ɖe afi sia?\n2 Be tameɖoɖo vavã nanɔ ame ƒe agbe ŋu fia be wòake ɖe nu si ta koŋ wòle agbe ɖo, taɖodzinu ɖɔʋu, kple nu si koŋ ŋu wòle be ame nadze agbagba ɖo le agbe me la ŋu. Ðe amegbetɔwo ate ŋu ake ɖe tameɖoɖo ma ŋua? Ɛ̃! Nyateƒe si wònye be Mawu na nunya, dzitsinya, kple nuŋububu ŋutete mí fia be tameɖoɖo nyui aɖe tae wòwɔ mí ɖo. Eya ta eme kɔ ƒãa be hafi tameɖoɖo vavã nanɔ míaƒe agbe ŋu la, ele be míanɔ agbe le ɖekawɔwɔ me kple mía Wɔla ƒe tameɖoɖo.\n3. Nu kawoe tameɖoɖo si le Mawu si na amegbetɔwo lɔ ɖe eme?\n3 Biblia ɖee fia be tameɖoɖo si le Mawu si na mí lɔ nu geɖe ɖe eme. Le kpɔɖeŋu me, mɔ wɔnuku si nu wòwɔ mí ɖo la ɖe eƒe ɖokuitɔmadimadi ƒe lɔlɔ̃ fia wòdze ƒãa. (Psalmo 40:6; 139:14) Eya ta agbenɔnɔ ɖe Mawu ƒe tameɖoɖo nu fia amewo lɔlɔ̃ ɖokuitɔmadimaditɔe abe ale si Mawu wɔnɛ ene. (Yohanes I, 4:7-11) Efia hã be míawɔ Mawu ƒe sewo, siwo kpena ɖe mía ŋu míenɔa agbe le ɖekawɔwɔ me kple eƒe tameɖoɖo si me lɔlɔ̃ le la, dzi.—Nyagblɔla 12:13; Yohanes I, 5:3.\n4. (a) Nu kae hiã hafi tameɖoɖo vavã nanɔ ame ƒe agbe ŋu? (b) Tameɖoɖo si ƒo ɖe sia ɖe ta ka nue wòle be ame nanɔ agbe ɖo?\n4 Mawu ɖo tame hã be amegbetɔwo nanɔ agbe le dzidzɔ kple ŋutifafa me kple wo nɔewo kpakple nuwɔwɔ bubuwo katã. (Mose I, 1:26; 2:15) Ke nu kae wòle be míawɔ be míakpɔ dzidzɔ, ase le mía ɖokui me be míele dedie, eye míaƒe dzi nadze eme? Abe ale si ko ɖeviwo kpɔa dzidzɔ hesena le wo ɖokuiwo me be yewole dedie ne wole wo dzilawo ŋu ene la, ele be ƒomedodo nyui nanɔ mía kple mía Fofo si le dziƒo la dome hafi gɔmesese kple tameɖoɖo vavã nanɔ míaƒe agbe ŋu. (Hebritɔwo 12:9) Mawu na ƒomedodo sia me nɔnɔ kplii le bɔbɔe to ale si wòɖe mɔ be míate ɖe ye ŋu kpakple to míaƒe gbedodoɖawo sese me. (Yakobo 4:8; Yohanes I, 5:14, 15) Ne ‘míezɔ kple Mawu’ le xɔse me hezu exɔlɔ̃wo la, míate ŋu ado dzidzɔ na mía Fofo si le dziƒo la ahakafui. (Mose I, 6:9; Lododowo 23:15, 16; Yakobo 2:23) Emae nye tameɖoɖo si ƒo ɖe sia ɖe ta si nu ame anɔ agbe ɖo. Hakpalaa ŋlɔ bena: “Nusianu, si me gbɔgbɔ le la, nekafu Yehowa!”—Psalmo 150:6.\nTameɖoɖo Ka Nue Nèle Agbe Nɔm Ðo?\n5. Nu ka tae susu mele eme be ame natsɔ eƒe agbe katã aɖo anyi na ŋutilãmenuwo didi o?\n5 Tameɖoɖo si le Mawu si na mí la ƒe ɖee nye be míalé be na mía ɖokui kple míaƒe ƒomewo. Esia lɔ ŋutilã me kple gbɔgbɔ me nuhiahiãwo gbɔ kpɔkpɔ ɖe eme. Gake dadasɔ hiã le esia wɔwɔ me bene dɔwɔɖui kple nu bubuwo nagava vu tsyɔ nu siwo le vevie wu, siwo nye gbɔgbɔmenuhiahiãwo gbɔ kpɔkpɔ, dzi o. (Mateo 4:4; 6:33) Nublanuitɔe la, ame geɖewo tsɔ woƒe agbe ɖoa anyi na nunɔamesiwo didi. Gake agbagbadzedze be míakpɔ míaƒe nuhiahiãwo katã gbɔ to ŋutilãmenuwo ɖeɖe ko yome titi me nye nu si me nunya mele o. Numekuku aɖe si wowɔ nyitsɔ laa ku ɖe gatɔ gãgãwo ŋu le Asia la ɖee fia be wo dometɔ geɖe “se le wo ɖokui me be yewomele dedie o eye wotɔtɔ togbɔ be hadomeɖoƒe kɔkɔ su wo si, eye wokpɔe be yewoƒe ga gbogboawo nana yewote ŋu wɔa nu sia nu hã.”—Nyagblɔla 5:11.\n6. Nuxlɔ̃amenya kae Yesu gblɔ ku ɖe kesinɔnuwo yome titi ŋu?\n6 Yesu ƒo nu tso “kesinɔnu ƒe beble” ŋu. (Marko 4:19) Aleke kesinɔnuwo blea amee? Edzena abe ɖee kesinɔnuwo nana ame kpɔa dzidzɔ ene, evɔ menye nyateƒe o. Nunyala Fia Salomo gblɔ be: “Amesi lɔ̃a ga la, ga maɖi ƒo nɛ o.” (Nyagblɔla 5:9) Gake ɖe wòanya wɔ be woati ŋutilãmetaɖodzinuwo yome agate ŋu asubɔ Mawu kple luʋɔ blibo le ɣeyiɣi ma ke mea? Ao, manya wɔ o. Yesu ɖe nu me be: “Ame aɖeke mate ŋu asubɔ aƒetɔ eve o; elabena ɖewo alé fu ame ɖeka, eye wòalɔ̃ evelia, alo aku ɖe ame ɖeka ŋuti, eye wòado vlo evelia. Miate ŋu asubɔ Mawu kple anyigba dzi nuwo o.” Yesu xlɔ̃ nu eyomedzelawo be woagadzra nu nyuiwo ɖo na wo ɖokui le anyigba dzi o, ke boŋ ‘woadzra nu nyuiwo ɖo le dziƒo,’ si fia be woawɔ ŋkɔ nyui na wo ɖokui le Mawu, ame si ‘nya nusiwo hiãa wo, hafi wobianɛ,’ la gbɔ.—Mateo 6:8, 19-25.\n7. Alekee míate ŋu awɔ míaƒe “asi nasu agbe vavã la dzi”?\n7 Apostolo Paulo gblɔ nuxlɔ̃amenya vevi aɖewo tso nya sia ŋu le lɛta si wòŋlɔ ɖo ɖe eƒe hadɔwɔla Timoteo me. Egblɔ na Timoteo be: “De se na . . . kesinɔtɔwo bena, . . . womagatsɔ woƒe mɔkpɔkpɔ aɖo kesinɔnuwo ƒe dediemanɔmanɔ dzi o; ke boŋ ɖe Mawu gbagbe, si tsɔ nuwo katã na mí fũ be, míawɔ wo ŋuti dɔ la dzi; bene . . . woalɔ̃ nunana ame, woalɔ̃ hadede, eye woaƒo kesinɔnuwo nu ƒu na wo ɖokui, si anye gɔmeɖoɖoanyi nyui hena ɣeyiɣi si gbɔna, bene woƒe asi nasu agbe vavã la dzi.”—Timoteo I, 6:17-19.\nNu Kae Nye “Agbe Vavã La”?\n8. (a) Nu ka tae ame geɖe kua kutri be yewoaxɔ ŋkɔ eye kesinɔnuwo nasu yewo si? (b) Nu kae ame mawo mete ŋu kpɔ dze sii o?\n8 Ne ame akpa gãtɔ se nyagbɔgblɔ “agbe vavã la,” nu si dzi woƒe susu yina koe nye kesinɔnu geɖe ƒe ame si nɔnɔ kple vivisese. Asiatɔwo ƒe nyadzɔdzɔgbalẽ aɖe gblɔ be: “Ame siwo kpɔa sinima alo television la va dina be nu siwo woɖena fiana nasu yewo si, eye wonɔa nu siawo ŋu bum ɣesiaɣi.” Ame geɖe tsɔa ŋkɔxɔxɔ kple kesinɔnuwo yome titi wɔa woƒe agbemetaɖodzinu. Ame geɖe tsɔ woƒe sɔhɛmenɔɣi, lãmesẽ, ƒomegbenɔnɔ, kple gbɔgbɔmedzidzenuwo sa vɔe ɖe nu siawo yome titi ta. Wo dometɔ ʋɛ aɖewo koe te ŋu kpɔnɛ dzea sii be “xexea ƒe gbɔgbɔ”—si koŋ le ŋusẽ kpɔm ɖe anyigba dzi nɔla biliɔn geɖeawo dometɔ akpa gãtɔ ƒe tamesusu dzi heʋãa wo wowɔa nu tsia tsitre ɖe tameɖoɖo si le Mawu si na mí la ŋu la—koe nu siwo yewokpɔna la ɖena fiana. (Korintotɔwo I, 2:12; Efesotɔwo 2:2) Eya ta mewɔ nuku o be ame geɖewo li egbea siwo mekpɔa dzidzɔ kuraa o!—Lododowo 18:11; 23:4, 5.\n9. Nu kae amegbetɔwo mate ŋu awɔ gbeɖe o, eye nu ka tae?\n9 Ke ame siwo tsɔa wo ɖokuiwo saa vɔe hena ame bubuwo ƒe nyonyo, siwo dzea agbagba be yewoaɖe dɔwuame, dɔléame, kple madzɔmadzɔnyenye ɖa ya ɖe? Nu nyui geɖe dona tso woƒe ɖokuitsɔtsɔsavɔ kple agbagbadzedze nyuiawo me zi geɖe. Ke hã, aleke kee woɖadzea agbagbae o, womate ŋu atrɔ nuɖoanyi sia wòanyo wu ahade ame dzi wu gbeɖe o. Nu ka tae? Elabena le nyateƒe me la, “xexeme blibo la katã le vɔ̃ɖitɔ la,” Satana, si medi be nuwo natrɔ o, si me.—Yohanes I, 5:19.\n10. Ɣekaɣie “agbe vavã la” asu nuteƒewɔlawo si?\n10 Aleke wòawɔ nublanui enye esi ne mɔkpɔkpɔ bubu aɖeke mele ame si wu agbenɔnɔ le egbexexea me ko o! Paulo ŋlɔ bena: “Ne míekpɔ mɔ na Kristo le agbe sia me ɖeɖeko la, ekema míenye nublanuitɔwo wu amewo katã.” Nɔnɔme si ame siwo xɔe se be agbea katã koe nye esia la ɖena fianae nye “minɛ míaɖu nu, eye míano nu, elabena etsɔ míele kuku ge!” (Korintotɔwo I, 15:19, 32) Gake etsɔme nyui aɖe li; “míele dziƒo yeye kple anyigba yeye, siwo me dzɔdzɔenyenye anɔ la, lalam le [Mawu ƒe] ŋugbedodo la nu.” (Petro II, 3:13) Ɣemaɣi la, “agbe vavã la,” si nye “agbe mavɔ” nɔnɔ le blibodede me, eɖanye le dziƒo loo, alo le Mawu ƒe Fiaɖuƒe, si aɖu ameƒomea dzi le lɔlɔ̃ me la te o, asu Kristotɔwo si.—Timoteo I, 6:12.\n11. Nu ka tae míate ŋu agblɔ be tameɖoɖo vavã le Mawu Fiaɖuƒea ƒe nuwo dodo ɖe ŋgɔ ŋu?\n11 Mawu ƒe Fiaɖuƒea ɖeɖe koe ate ŋu akpɔ ameƒomea ƒe kuxiwo gbɔ bliboe. Eya ta Mawu ƒe Fiaɖuƒea ƒe nuwo dodo ɖe ŋgɔe nye dɔwɔna si ŋu tameɖoɖo vavãtɔ le, si ŋu wòle be ame naku kutri ɖo. (Yohanes 4:34) Dɔ sia wɔwɔ nana ƒomedodo nyui nɔa mía kple mía Fofo si le dziƒo la dome. Dzi dzɔa mí hã be míewɔa dɔ aduadu kple míaƒe gbɔgbɔ me nɔviŋutsu kple nɔvinyɔnu siwo hã tia taɖodzinu ma ke yome le agbe me.\nVɔsa Nyuitɔwo Wɔwɔ\n12. Vovototo kae le agbenɔnɔ le nuɖoanyi sia me kple “agbe vavã la” dome?\n12 Biblia gblɔ be: “Xexeame va yina kple eƒe nudzodzrowo.” Woatsrɔ̃ Satana ƒe xexea kple nu siwo katã le eme, siwo dome ŋkɔxɔxɔ kple kesinɔtɔnyenye hã le la, “ke amesi wɔa Mawu ƒe lɔlɔ̃nu la, nɔa anyi yi ɖe mavɔmavɔ me.” (Yohanes I, 2:15-17) To vovo na kesinɔnuwo ƒe dediemanɔmanɔ, ŋkɔxɔxɔ si nu yina kaba, kple yeaɖi vivisese si wokpɔna le nuɖoanyi sia me la, “agbe vavã la,” si nye agbe mavɔ nɔnɔ le Mawu ƒe Fiaɖuƒea te, ya anɔ anyi tegbee, eye wòdze be míatsɔ nuwo asa vɔ ɖe eta, nenye be míewɔ vɔsa nyuitɔwo ko.\n13. Alekee atsu kple asi aɖe wɔ vɔsa nyuitɔwo?\n13 Bu Henry kple Suzanne ƒe kpɔɖeŋua ŋu kpɔ. Woxɔ ŋugbe si Mawu do be yeakpe ɖe ame sia ame si tsɔa Fiaɖuƒea ɖoa nɔƒe gbãtɔ le eƒe agbe me ŋu la dzi se bliboe. (Mateo 6:33) Eya ta wotiae be yewoanɔ aƒe si mexɔ asi fũu o me bene, le esi teƒe be yewo ame evea siaa yewoanɔ dɔ wɔm la, yewoate ŋu azã ɣeyiɣi geɖe wu le Fiaɖuƒegbeƒãɖedɔa kple dɔ bubu siwo dzea Mawu ŋu la wɔwɔ me kple yewo vinyɔnu eveawo. (Hebritɔwo 13:15, 16) Wo xɔlɔ̃ aɖe si susui be yele woƒe nyui dim la mete ŋu se tiatia si wowɔ la gɔme o. Egblɔ na Suzanne be: “Xɔ̃nye, ne èdi be yeanɔ aƒe si nyo wu me la, nanewo ko wòle be nàtsɔ asa vɔe.” Gake Henry kple Suzanne ya nya be “agbe, si li fifi kple esi le vava ge la, ƒe ŋugbedodo la li” na ame siwo tsɔ Yehowa ƒe lɔlɔ̃nu wɔwɔ ɖo nɔƒe gbãtɔ. (Timoteo I, 4:8; Tito 2:12) Esi wo vinyɔnuawo tsi la, wova zu ɣeyiɣiawo katã ƒe nya nyui gblɔla dovevienuwo. Womese le wo ɖokui me be nane to yewoƒe ƒomea ŋu o, ke boŋ “agbe vavã la” yome titi ɖe vi geɖe na wo.—Filipitɔwo 3:8; Timoteo I, 6:6-8.\nMègawɔ ‘Xexe Sia Ŋuti Dɔ Bliboe’ O\n14. Nu wɔnublanui kawoe ate ŋu ado tso eme ne míaƒe ŋku dzo le míaƒe taɖodzinu vavã la dzi?\n14 Gake anye afɔku na mí ne míaƒe susu dzo le taɖodzinu vavã la dzi eye míedzudzɔ “agbe vavã la” yome titi. ‘Dzimaɖitsitsiwo kple kesinɔnuwo kpakple agbe ƒe dzidzɔwo’ yome nɔnɔ agblẽ nu le mía ŋu. (Luka 8:14) Nudzroame ƒe didi siwo nu womelé o kple “dzimaɖitsitsi ɖe nuɖuɖu ŋu” ate ŋu awɔe be míaƒo mía ɖokui ɖe nuɖoanyi sia ƒe nuwo me fũu akpa. (Luka 21:34) Nublanuitɔe la, ale si ame geɖe dina be yewoazu kesinɔtɔwo la ƒe mɔ̃ ɖe ame aɖewo eye “wotre mɔ tso xɔse la gbɔ, eye wotsɔ nuxaxa geɖe ŋɔ wo ɖokui flofloflo,” eye vɔ̃ɖitɔe wu la, woa kple Yehowa dome ƒomedodo xɔasi la dome gblẽ. Aleke gbegbe wòwɔ nublanui enye esi be ame nadzudzɔ “agbe vavã la” yome titi!—Timoteo I, 6:9, 10, 12; Lododowo 28:20.\n15. Alekee ƒome aɖe kpɔ viɖe geɖe le esi womewɔ ‘xexe sia ŋuti dɔ bliboe’ o ta?\n15 Paulo ɖo aɖaŋu na “amesiwo wɔa xexe sia me ŋuti dɔ la, [be woanɔ] abe ɖe womele eŋuti dɔ wɔm o ene.” (Korintotɔwo I, 7:31) Keith kple Bonnie wɔ ɖe aɖaŋuɖoɖo sia dzi. Keith gblɔ be: “Esime menɔ aɖudɔdadasɔsrɔ̃ nu wumee mezu Yehowa Ðasefo. Ehiã be mawɔ tiatia. Mate ŋu awɔ dɔ na ame geɖe bene makpɔ ga geɖe, gake esia wɔwɔ ado kplamatse mía kple nye ƒomea ƒe gbɔgbɔmedɔwɔnawo. Metiae be mawɔ dɔ na ame ʋɛ aɖewo ko bene mate ŋu akpɔ ɣeyiɣi geɖe ɖe nye ƒomea, si me vinyɔnu atɔ̃ va nɔ la ƒe gbɔgbɔ me kple seselelãme nuhiahiãwo gbɔ kpɔkpɔ ŋu. Togbɔ be ga geɖe menɔa mía si o hã la, míesrɔ̃ gazazã nyuie, si wɔe be míete ŋu kpɔa míaƒe nuhiahiãwo gbɔ ɣesiaɣi. Lɔlɔ̃, dzidzɔ, kple ƒomedodo kplikplikpli nɔ mía dome le ƒomea me. Mlɔeba la, mí katã míeva ƒo mía ɖokui ɖe ɣeyiɣiawo katã ƒe subɔsubɔdɔa me. Fifia, mía vinyɔnuawo ɖe srɔ̃ hele dzidzɔ geɖe kpɔm, eye viwo le wo dometɔ etɔ̃ si. Woƒe ƒomeawo hã le dzidzɔ kpɔm le esi woyi edzi tsɔ Yehowa ƒe tameɖoɖo ɖo nɔƒe gbãtɔ ta.”\nTsɔ Mawu Ƒe Tameɖoɖo Ðo Nɔƒe Gbãtɔ Le Wò Agbe Me\n16, 17. Ame siwo si ŋutete tɔxɛwo nɔ ƒe kpɔɖeŋu kawoe dze le Biblia me, eye nu kawoe míetsɔ ɖoa ŋku ame siawo dzi?\n16 Kpɔɖeŋu geɖewo le Biblia me ku ɖe ame siwo nɔ agbe le ɖekawɔwɔ me kple Mawu ƒe tameɖoɖo kpakple ame siwo mewɔe nenema o ŋu. Kpɔɖeŋu mawo aɖe vi na ame sia ame, metsɔ le eƒe ƒexɔxɔ, dekɔnu, kple nɔnɔme si me wòle me o. (Romatɔwo 15:4; Korintotɔwo I, 10:6, 11) Nimrod tso du gã du gãwo, gake ewɔ esiawo le tsitretsitsi ɖe Yehowa ŋu me. (Mose I, 10:8, 9) Gake ame bubu geɖewo ya ɖo kpɔɖeŋu nyui. Le kpɔɖeŋu me, Mose mena ɖoƒe si wònɔ abe Egipte ƒe bubumewo dometɔ ɖeka ene la nye nu vevitɔ nɛ le agbe me o. Ke boŋ ekpɔe be yeƒe gbɔgbɔmemɔnukpɔkpɔwo nye “kesinɔnu wu Egiptetɔwo ƒe kesinɔnuwo.” (Hebritɔwo 11:26) Anɔ eme be atikewɔla Luka kpe ɖe Paulo kple ame bubuwo ŋu le woƒe lãmesẽnyawo gbɔ kpɔkpɔ me. Gake dɔ nyui siwo Luka wɔ wòɖe vi na amewo wue nye fɔléle ɖe nyanyuigbɔgblɔdɔa kple Biblia ŋɔŋlɔ ŋu. Le Paulo gome la, míenyae abe Sea nyala bibi ene o, ke boŋ abe dutanyanyuigblɔla, “trɔ̃subɔlawo ƒe apostolo,” ene.—Romatɔwo 11:13.\n17 Míeɖoa ŋku Dawid dzi, menye abe asrafomegã alo hadzila kple hakpala ene o, ke boŋ abe ‘ŋutsu si dze Mawu ŋu’ ene. (Samuel I, 13:14) Míenya Daniel nyuie abe Yehowa ƒe nyagblɔɖila wɔnuteƒe ene, ke menye abe Babilon dziɖuɖumegãwo dometɔ ɖeka ene o. Míeɖoa ŋku Ester dzi, menye abe Persia fianyɔnu ene o, ke boŋ abe dzideƒo kple xɔse ƒe kpɔɖeŋuɖola ene. Míeɖoa ŋku Petro, Andrea, Yakobo, kple Yohanes dzi abe tɔƒodela bibiwo ene o, ke boŋ abe Yesu ƒe apostolowo ene. Ƒo wo katã ta la, míeɖoa ŋku Yesu dzi abe “atikpala” ene o, ke boŋ míenyae be eyae nye “Kristo la.” (Marko 6:3; Mateo 16:16) Ame siawo katã kpɔe dze sii kɔte be ŋutete tɔxɛ, nunɔamesi, kple ɖoƒe ka kee ɖale yewo si o, menye ŋutilãmedɔwoe nye nu vevitɔwo wu na yewo le agbe me o, ke boŋ Mawu subɔsubɔ ye. Wonyae be, bene tameɖoɖo ɖɔʋutɔ kekeake si me viɖe le wu nanɔ yewoƒe agbe ŋu la, ele be yewoanye ŋutsu kple nyɔnu Mawu vɔ̃lawo.\n18. Alekee sɔhɛ Krsitotɔ aɖe ɖoe be yeazã yeƒe agbee, eye nu kae wòva kpɔ dze sii?\n18 Seung Jin, si ŋu míeƒo nu tsoe le ŋgɔdonyaa me la hã va kpɔ esia dze sii. Eɖe nu me be: “Le esi teƒe be mazã nye ŋutete katã le atikewɔwɔ, aɖaŋudɔwɔwɔ, kple nufiafiadɔ me la, meɖoe be mazã nye agbe le ɖekawɔwɔ me kple adzɔgbe si meɖe na Mawu. Fifia la, mele subɔsubɔm le afi si Biblia fiala geɖewo hiã le hele kpekpem ɖe amewo ŋu be woake ɖe agbe mavɔ mɔ la ŋu. Tsã la, nyemesusui be ɣeyiɣiawo katã ƒe subɔsubɔdɔa bia kutrikuku geɖe o. Fifia la, ehiã be maku kutri vevie wu, esime mele agbagba dzem be mana nye nɔnɔme nanyo ɖe edzi ahabi ɖe edzi wu le Biblia sɔsrɔ̃ kple ame siwo ƒe dekɔnu to vovo me. Mekpɔe be agbenɔnɔ ɖe Yehowa ƒe tameɖoɖo nue nye agbenɔnɔmɔ ɖeka pɛ si ŋu gɔmesese le.”\n19. Alekee míawɔ be tameɖoɖo vavã nanɔ míaƒe agbe ŋu?\n19 Esi míenye Kristotɔwo ta la, sidzedze si xɔa ame ɖe agbe kpakple xɔxɔmɔkpɔkpɔ su mía si. (Yohanes 17:3) Eya ta, negadzɔ be ‘míaxɔ Mawu ƒe amenuveve la dzodzro o.’ (Korintotɔwo II, 6:1) Ke boŋ mina míazã míaƒe agbenɔƒe xɔasiawo atsɔ akafu Yehowa. Mina míakaka sidzedze si nana wokpɔa dzidzɔ vavãtɔ fifia eye wòkplɔa ame yia agbe mavɔ me la. Ne míewɔe alea la, Yesu ƒe nyateƒenya si nye be, “nana enye yayra wu xɔxɔ” la ava eme na mí. (Dɔwɔwɔwo 20:35) Esia awɔe be tameɖoɖo vavã anɔ míaƒe agbe ŋu.\n^ mm. 1 Míetrɔ ŋkɔ aɖewo.\n• Tameɖoɖo si ƒo ɖe sia ɖe ta ka nue ame ate ŋu anɔ agbe ɖo?\n• Nu ka tae nunya mele eme be ame natsɔ eƒe agbe katã aɖo anyi ɖe ŋutilãmenuwo yome titi ŋu o?\n• Nu kae nye “agbe vavã” si ŋugbe Mawu do?\n• Alekee míate ŋu azã míaƒe agbe le ɖekawɔwɔ me kple Mawu ƒe tameɖoɖo?\nEhiã be Krsitotɔwo nawɔ vɔsa nyuitɔwo\nƉoe Ɖe Amewo Ɖoe Ɖe Amewo Na Tameɖoɖo Ðɔʋu Nanɔ Wò Agbe Ŋu\nw07 10/1 axa 16-20


Nɔ Tsitre Sesĩe Le Xɔse Me—Wò Ŋku Nenɔ Yesu Ŋu | Gbetakpɔxɔ\nGbetakpɔxɔ—Tata Si Míesrɔ̃na | September 2015\nGBE BUBU Afrikaans Cambodian Chitonga Chol Cibemba Cinyanja Dangme Eŋlisi Eʋegbe Franse Ga Garifuna Greenlandic Hmong (Ɣi) Iban Italian Karen (S'gaw) Kikaonde Kikongo Kiluba Kimbundu Kongo Kwangali Kwanyama Laotian Lingala Lunda Luvale Maltese Mam Mambwe-Lungu Mazatec (Huautla) Mizo Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Otetela Pidzin (Kamerun) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Twi Umbundu Uruund Venda Wayuunaiki Xhosa Zulu\n“Minɔ Tsitre Sesĩe Le Xɔse La Me”\n“Minɔ tsitre sesĩe le xɔse la me, . . . misẽ ŋu.”—1 KORINTOTƆWO 16:13.\nHADZIDZI: 60, 64\nNu ka tae míagblɔ be xɔse nye nu xɔasi aɖe?\nAleke míawɔ anya ne míaƒe xɔse le gbɔdzɔgbɔdzɔm?\nNu ka tae wòle be míaƒe ŋku nanɔ Yesu ŋu?\n1. (a) Nu kae dzɔ ɖe Petro dzi esime ya sesẽ aɖe nɔ ƒoƒom le Galilea-ƒua dzi? (Kpɔ nɔnɔmetata si le nyati sia ƒe gɔmedzedze.) (b) Nu kae na Petro de asi toyiyi me?\nLE ZÃ aɖe me la, apostolo Petro kple nusrɔ̃la bubu aɖewo nɔ tɔdziʋu me be yewoatso Galilea-ƒua, gake ya sesẽ aɖe ƒo va le wo kpem, si wɔe be ʋua kuku zu dɔ na wo. Kasia, Yesu ye nye ema le ƒua dzi zɔm gbɔna. Petro yɔ Yesu hebiae be nena ye hã yeazɔ tsia dzi ava egbɔ. Esi Yesu lɔ̃ ɖe edzi be wòava la, Petro ɖi le tɔdziʋua me hezɔ tsia dzi ɖo ta Yesu gbɔ. Gake eteƒe medidi o, Petro de asi toyiyi me. Nu ka tae? Elabena ekpɔ ya sesẽ si le ƒoƒom la kple ƒutsotsoeawo eye vɔvɔ̃ ɖoe. Petro do ɣli na Yesu be wòaxɔ na ye, eye enumake Yesu do asi ɖa lée gblɔ nɛ be: “Wò xɔseʋɛtɔ, nu ka ŋuti nèke ɖi?”—Mateo 14:24-32.\n2. Nu kawo mee míadzro?\n2 Na míadzro nu etɔ̃ siwo míate ŋu asrɔ̃ tso xɔse ŋu le Petro ƒe nuteƒekpɔkpɔa me la me: (1) ale si Petro ka ɖe edzi gbã be Yehowa akpe ɖe ye ŋu, (2) nu si tae Petro ƒe xɔse gbɔdzɔ kple (3) nu si kpe ɖe Petro ŋu be ŋusẽ gaɖo eƒe xɔse ŋu. Esiawo me dzodzro akpe ɖe mía ŋu be ‘míanɔ tsitre sesĩe le xɔse la me.’—1 Korintotɔwo 16:13.\nMÍEXƆE SE BE MAWU AKPE ÐE MÍA ŊU\n3. Nu ka tae Petro ɖi le tɔdziʋua me hezɔ tsia dzi, eye aleke míawo hã míeɖe afɔ ma tɔgbi?\n3 Xɔse sesẽ nɔ Petro si. Nu ka tae míegblɔe alea? Esi Yesu kpe Petro be neva la, eɖi le tɔdziʋua me hezɔ tsia dzi. Eka ɖe edzi be Mawu ana ŋusẽ ye yeazɔ tsia dzi abe ale si wòwɔe na Yesu ene. Nenema ke esi Yesu kpe míawo hã be míadze ye yome la, míetsɔ mía ɖokuiwo ɖe adzɔgbe na Yehowa hexɔ nyɔnyrɔ. Nu ka tae? Elabena míexɔ Yehowa kple Yesu dzi se eye míeka ɖe edzi bliboe be woakpe ɖe mía ŋu.—Yohanes 14:1; xlẽ 1 Petro 2:21.\nPetro ƒe xɔse kpe ɖe eŋu wòwɔ nu si dze abe manya wɔ na amegbetɔ o ene\n4, 5. Nu ka tae xɔse nye nu xɔasi aɖe?\n4 Nu xɔasi aɖee xɔse nye. Petro ƒe xɔse kpe ɖe eŋu wòzɔ tsi dzi, nu si dze abe manya wɔ na amegbetɔ o ene. Xɔse ate ŋu akpe ɖe míawo hã ŋu be míawɔ nu si dze abe manya wɔ o ene. (Mateo 21:21, 22) Mía dometɔ aɖewo míetrɔ míaƒe nɔnɔme kple agbenɔnɔ ale gbegbe be ame siwo nya mí tsã megakpɔa mí dzea sii o. Nu si na míewɔ tɔtrɔ siawoe nye be míeva lɔ̃ Yehowa, eye eya hã kpe ɖe mía ŋu le wo wɔwɔ me. (Xlẽ Kolosetɔwo 3:5-10.) Xɔse ʋã mí míeɖe adzɔgbe na Yehowa heva zu exɔlɔ̃wo, eye esia manya wɔ eƒe kpekpeɖeŋu manɔmee o.—Efesotɔwo 2:8.\n5 Míaƒe xɔse nana míesẽa ŋu. Esia wɔnɛ be míetea ŋu tsia tsitre sesĩe ɖe Abosam, si nye míaƒe futɔ sẽŋu la ŋu ne edze mía dzi. (Efesotɔwo 6:16) Azɔ hã esi míeɖoa ŋu ɖe Yehowa ŋu ta la, míetsia dzimaɖi fũu ne míele kuxiwo me tom o. Yehowa do ŋugbe na mí be, yeana nu siwo míehiã la mí ne míeka ɖe ye dzi hedi yeƒe Fiaɖuƒea gbã. (Mateo 6:30-34) Nu si gawu esiae nye be, Yehowa ana agbe mavɔ nunana mí ne míelé xɔse me ɖe asi.—Yohanes 3:16.\nNU SI NANA MÍAƑE XƆSE GBƆDZƆNA\n6, 7. (a) Nu kae míate ŋu atsɔ ya sesẽ kple ƒutsotsoe siwo na Petro vɔ̃ la asɔ kplii? (b) Nu ka tae wòle be míanyae be míaƒe xɔse me ate ŋu agbɔdzɔ?\n6 Esi Petro nɔ zɔzɔm le Galilea-ƒua dzi la, vɔvɔ̃ ɖoe. Nu ka tae? Ya sesẽ la kple ƒutsotsoeawo tae. Míate ŋu atsɔ esiawo asɔ kple dodokpɔ kple tetekpɔ siwo vaa Kristotɔwo dzi egbea. Aleke kee kuxi siawo nu sẽe o, Yehowa ate ŋu akpe ɖe mía ŋu míanɔ tsitre sesĩe. Gake ɖo ŋku nu si dzɔ ɖe Petro dzi la dzi. Menye esi ya kple ƒutsotsoeawo nɔ elɔm tae wòdze toyiyi o. Ke boŋ Biblia gblɔ be: “Esi wòkpɔ ale si ya la le ƒoƒom sesĩe la, evɔ̃.” (Mateo 14:30) Petro ƒe ŋku va nɔ ya sesẽ la ŋu le esi wòanɔ Yesu ŋu teƒe. Ale eƒe xɔse va nɔ gbɔdzɔgbɔdzɔm. Ne míawo hã míaƒe susu va le míaƒe kuxiwo ko ŋu la, ava nɔ wɔwɔm na mí be Yehowa mate ŋu akpe ɖe mía ŋu o.\nNe míena míaƒe ŋku va le nu siwo mesɔ o ŋu la, míaƒe xɔse agbɔdzɔ kaba\n7 Eya ta ele be míanyae be míaƒe xɔse ate ŋu agbɔdzɔ. Nu ka tae? Elabena Biblia gblɔ le xɔse si tea ŋu gbɔdzɔna la ŋu be enye “nu vɔ̃ si ɖea to ɖe mí bɔbɔe.” (Hebritɔwo 12:1) Abe Petro ene la, ne míena míaƒe ŋku va le nu siwo mesɔ o ŋu la, míaƒe xɔse agbɔdzɔ kaba. Ekema aleke míawɔ anya be míaƒe xɔse le gbɔdzɔgbɔdzɔm? Nyabiabia siwo gbɔna akpe ɖe mía ŋu míadzro mía ɖokuiwo me.\n8. Aleke wòate ŋu adzɔe be míagava nɔ mɔ kpɔm na Mawu ƒe ŋugbedodowo abe tsã ene o?\n8 Ðe megakpɔa mɔ na Mawu ƒe ŋugbedodowo vevie fifia abe tsã enea? Le kpɔɖeŋu me, Mawu do ŋugbe be yeatsrɔ̃ Satana ƒe xexea. Ke hã ɖe dzidzɔdonamenu gbogbo siwo le eƒe xexea me la hea míaƒe susua? Ne edzɔ alea la, míagava ka ɖe edzi tututu be nuwuwua gogo o. (Habakuk 2:3) Gabu nya sia hã ŋu kpɔ. Yehowa na tafea mí eye wòdo ŋugbe na mí be yeatsɔ míaƒe vodadawo ake mí. Gake ne míaƒe susu katã va le vodada siwo míewɔ va yi ŋu la, ava nɔ wɔwɔm na mí eveveve nenye be Yehowa tsɔ wo ke mí vavã. (Dɔwɔwɔwo 3:19) Esia ana be dzi maganɔ mía dzɔm le Mawu subɔsubɔ me o eye míadzudzɔ gbeadzi dede.\n9. Nu kae adzɔ ne míeva le nu siwo ana nu nanyo na mí egbea ko ŋu bum?\n9 Ðe megale Yehowa subɔm tso dzi blibo mea? Ne míewɔa geɖe le Yehowa subɔsubɔ me la, ana be míaƒe susu katã nanɔ nu siwo míele mɔ kpɔm na la ŋu. Ke ne míeva le nu siwo ana nu nanyo na mí egbea ko ŋu bum ya ɖe? Anɔ eme be míelɔ̃ be míawɔ dɔ aɖe si me ga geɖe le evɔ mana mɔ mí míasubɔ Yehowa bliboe o. Esia ate ŋu agbɔdzɔ míaƒe xɔse me, eye míava zu “kuviatɔwo,” si fia be mímanɔ dɔ geɖe wɔm na Yehowa abe ale si dze ene o.—Hebritɔwo 6:10-12.\nYesu ƒe nusrɔ̃lawo nyae be ehiã xɔse hafi yewoate ŋu atsɔ ake amewo faa\n10. Ne míetsɔa amewo ƒe vodada kea wo la, aleke wòɖenɛ fiana be míexɔ Yehowa dzi se?\n10 Ðe wòle sesẽm nam be matsɔ amewo ƒe vodada ake woa? Ne amewo dze agɔ le mía dzi alo wɔ nu wòve mí la, ɖe míedoa dziku vevie heléa ke woa? Ne nenemae la, ke efia be míele mía ɖokui ŋu bum fũu akpa. Ne míetsɔa amewo ƒe vodada kea wo la, eɖenɛ fiana be míexɔ Yehowa dzi se. Le mɔ ka nu? Ne ame aɖe wɔ nu vɔ̃ ɖe mía ŋu la, enyi fe le mía ŋue nye ema. Eye ne míawo hã míewɔ nu vɔ̃ ɖe Yehowa ŋu la, míenyi fe le eŋu. (Luka 11:4) Eya ta ne míetsɔ ke amewo la, ke efia be míeka ɖe Yehowa dzi. Míexɔe se be ayra mí ne míewɔe alea, eye be eƒe yayra le vevie na mí wu be amea naxe fe si wònyi le mía ŋu alo akpɔ nu si wòwɔ la me tsonu. Yesu ƒe nusrɔ̃lawo nyae be ehiã xɔse hafi yewoate ŋu atsɔ ake amewo faa. Esi Yesu gblɔ na wo be woatsɔ ame siwo wɔ nu vɔ̃ ɖe wo ŋu zi gbɔ zi geɖe gɔ̃ hã ƒe nu vɔ̃wo ake wo la, eƒe nusrɔ̃laawo ɖe kuku nɛ be: “Na míaƒe xɔse nadzi ɖe edzi.”—Luka 17:1-5.\n11. Nu kae ana be aɖaŋuɖoɖo maɖe vi na mí o?\n11 Ðe mekpɔa dziku ne woɖo aɖaŋu nama? Anyo be nàse aɖaŋuɖoɖo ahasrɔ̃ nu tso eme ke menye be nànɔ vodada dim le aɖaŋuɖoɖoa alo ame si le eɖom na wò la ŋu o. (Lododowo 19:20) Mègana mɔnukpɔkpɔ nyui sia si su asiwò be nàbu nuwo ŋu abe ale si Yehowa bua woe ene la nàto ŋuwò o!\n12. Ne ame aɖe toa nyatoƒoe le ame siwo le ŋgɔ xɔm le hamea me ŋu ɣesiaɣi la, nu kae esia ɖe fia?\n12 Ðe metoa nyatoƒoe le ame siwo le ŋgɔ xɔm le hamea me ŋua? Esi Israel-viwo tsɔ susu ɖo nyatakaka gbegblẽ siwo ŋkutsala ewoawo he vɛ ŋu la, wolĩ Mose kple Aron ŋu. Eye Yehowa bia Mose be: “Va se ɖe ɣekaɣie woagbe dzinye xɔxɔ se.” (4 Mose 14:2-4, 11) Yehowa nya be Israel-viwo mexɔ ye dzi se o le esi wolĩ Mose kple Aron, siwo nye ŋutsu siwo wòɖo wo nu la, ŋu ta. Nenema ke ne míetoa nyatoƒoe le ame siwo zãm Yehowa le tsɔ le eƒe amewo kplɔm egbea ŋu la, esia ate ŋu afia be míaƒe Mawu dzi xɔse me gbɔdzɔ.\n13. Ne míekpɔe be míaƒe xɔse me gbɔdzɔ la, nu ka tae mele be dzi naɖe le mía ƒo o?\n13 Esi nèdzro nyabiase siawo me vɔ la, ɖe nèkpɔe be wò xɔse me gbɔdzɔa? Ne ele alea la, dzi megaɖe le ƒowò o. Ðo ŋku edzi be vɔvɔ̃ ɖo apostolo Petro gɔ̃ hã eye wòke ɖi. Yesu xlɔ̃a nu eƒe apostoloawo katã ɣeaɖewoɣi be wonye “xɔseʋɛtɔwo.” (Mateo 16:8) Ke hã míate ŋu asrɔ̃ nu vevi aɖewo tso nu si dzɔ ɖe Petro dzi la me. Kpɔ nu si wòwɔ esi wòke ɖi hede asi toyiyi me megbe ɖa.\nWÒ ŊKU NENƆ YESU ŊU BE ŊUSẼ NAÐO WÒ XƆSE ŊU\n14, 15. (a) Nu kae Petro wɔ esime wònɔ nyɔnyrɔm? (b) Aleke míaƒe ‘ŋku ate ŋu anɔ Yesu ŋu tututu’?\n14 Nu kae Petro wɔ esime wòde asi toyiyi me? Petro nya tsiƒuƒu nyuie eya ta ate ŋu atiae be yeaƒu tsia atrɔ ayi tɔdziʋua me. (Yohanes 21:7) Gake nu ka tae mewɔe alea o? Elabena meɖo ŋu ɖe eɖokui ŋu o. Etrɔ ɖe Yesu ŋu ake hebia be wòakpe ɖe ye ŋu. Ne míekpɔe be míaƒe xɔse gbɔdzɔ la, nunya anɔ eme be míasrɔ̃ Petro ƒe kpɔɖeŋua. Aleke míate ŋu awɔ esiae?\n15 Ale si ko Petro trɔ ɖe Yesu ŋu hebia kpekpeɖeŋu la, nenema kee wòle be míawo hã míana míaƒe ‘ŋku nanɔ Yesu ŋu tututu.’ (Xlẽ Hebritɔwo 12:2, 3.) Gake míawo ya míate ŋu akpɔ Yesu kple ŋku ŋutɔŋutɔ abe Petro ene o. Ke aleke míaƒe ‘ŋku ate ŋu anɔ eŋu tututu’? Míate ŋu awɔ esia ne míesrɔ̃a nu siwo wòfia kple nu siwo wòwɔ hedzea eƒe afɔɖoƒe yome pɛpɛpɛ. Ewɔwɔ alea akpe ɖe mía ŋu be ŋusẽ naɖo míaƒe xɔse ŋu. Na míakpɔ mɔ siwo nu míate ŋu asrɔ̃ Yesu le dometɔ aɖewo ɖa.\nNe míaƒe ŋku le Yesu ŋu eye míetoa eƒe ʋe me la, ŋusẽ aɖo míaƒe xɔse ŋu (Kpɔ memama 15)\n16. Aleke Biblia ate ŋu akpe ɖe mía ŋu míado ŋusẽ míaƒe xɔse?\n16 Na ale si nèxɔ Biblia dzi se la me nasẽ ɖe edzi. Yesu ka ɖe edzi be Biblia nye Mawu ƒe Nya, eye be eya mee mɔfiame nyuitɔwo le. (Yohanes 17:17) Be kakaɖedzi ma nasu míawo hã si la, ele be míaxlẽ Biblia gbe sia gbe, asrɔ̃e ahade ŋugble le nufiame siwo le eme na mí ŋu. Ele hã be míadi biabia siwo le fu ɖem na mí la ƒe ŋuɖoɖowo le eme. Le kpɔɖeŋu me, ɖe nèxɔe se ŋutɔŋutɔ be míele ŋkeke mamlɛawo mea? Be nàka ɖe edzi geɖe wu la, srɔ̃ Biblia me nyagblɔɖi siwo ɖo kpe edzi be míele ŋkeke mamlɛawo me. Ðe nèdi be yeado ŋusẽ yeƒe xɔse le nu siwo ŋugbe Mawu do be yeawɔ le etsɔme ŋua? Ekema srɔ̃ Biblia me nyagblɔɖi siwo le eme vam. Ðe nèka ɖe edzi vavã be Biblia me nyawo sɔ na mí egbea? Ke àte ŋu axlẽ nɔviŋutsu kple nɔvinyɔnu siwo ŋu Biblia kpe ɖo wotrɔ woƒe agbenɔnɔ la ƒe ŋutinyawo. * (Kpɔ etenuŋɔŋlɔa.)—1 Tesalonikatɔwo 2:13.\n17. Nu kae kpe ɖe Yesu ŋu wòdo dzi le dodokpɔ siwo nu sẽ ŋutɔ me, eye aleke nàte ŋu asrɔ̃ eƒe kpɔɖeŋu?\n17 Wò susu nenɔ yayra siwo ŋugbe Yehowa do ŋu. Yesu ƒe susu nɔ yayra siwo nɔ ŋgɔ nɛ la ŋu eye esia kpe ɖe eŋu wòdo dzi le dodokpɔ siwo nu sẽ ŋutɔ me. (Hebritɔwo 12:2) Meɖe mɔ xexea me nuwo he eƒe susu o. (Mateo 4:8-10) Aleke míate ŋu asrɔ̃ Yesu ƒe kpɔɖeŋu sia? Nɔ ŋugble dem le ŋugbe nyui siwo Yehowa do na mí ŋu. Kpɔ ɖokuiwò le xexe yeyea me. Anyo hã be nàŋlɔ nu siwo nàdi be yeawɔ le Paradisoa me la alo atae ɖe nu dzi. Alo ŋlɔ ame siwo woagbɔ agbee siwo nàdi be yeaɖo dze kple la ƒe ŋkɔwo kple nya siwo nàdi be yeabia wo la ɖi. Bu ŋugbedodo siawo be woyi na ye, ke menye na amewo katã ko o.\n18. Aleke gbedodoɖa ate ŋu akpe ɖe ŋuwò be ŋusẽ naɖo wò xɔse ŋu?\n18 Bia Mawu be wòana wò xɔse nadzi ɖe edzi. Yesu fia eƒe nusrɔ̃lawo be woado gbe ɖa na Yehowa abia eƒe gbɔgbɔ kɔkɔea. (Luka 11:9, 13) Ne èle gbɔgbɔ kɔkɔea biam la, bia Mawu be wòana wò xɔse nadzi ɖe edzi. Elabena xɔse hã nye gbɔgbɔ kɔkɔea ƒe kutsetsea ƒe akpa aɖe. Àte ŋu ado gbe ɖa tso nanewo koŋ ŋuti. Le kpɔɖeŋu me, ne ède dzesii be ele sesẽm na ye be yeatsɔ ake amewo faa la, do gbe ɖa nàbia Yehowa be wòado ŋusẽ wò xɔse ne nàte ŋu atsɔ amewo ƒe vodada ake wo.\n19. Aleke míawɔ adze xɔlɔ̃ nyuiwo?\n19 Dze xɔlɔ̃ ame siwo si xɔse sesẽ le. Yesu lé ŋku ɖe ame siwo wòadze xɔlɔ̃e la ŋu nyuie. Exɔlɔ̃ veviawo, siwo nye apostoloawo, nye anukwareɖilawo, nuteƒewɔlawo kple ame siwo ɖoa toe. (Xlẽ Yohanes 15:14, 15.) Srɔ̃ Yesu eye nàlé ŋku ɖe ame siwo nàdze xɔlɔ̃e la ŋu nyuie. Ele be woanye ame siwo si xɔse sesẽ le siwo ɖoa to Yesu. Xɔlɔ̃ veviwo ɖia anukware na wo nɔewo, ne ehiã be woaɖo aɖaŋu alo axɔ aɖaŋuɖoɖo gɔ̃ hã.—Lododowo 27:9.\n20. Vi kae wòaɖe ne míekpe ɖe amewo ŋu be woatu woƒe xɔse ɖo?\n20 Kpe ɖe amewo ŋu be woatu woƒe xɔse ɖo. Yesu kpe ɖe eƒe nusrɔ̃lawo ŋu wodo ŋusẽ woƒe xɔse to eƒe nyagbɔgblɔ kple nuwɔnawo dzi. (Marko 11:20-24) Ne míesrɔ̃ Yesu la, aɖe vi na mí ŋutɔ. Elabe esia wɔwɔ ado ŋusẽ míawo ŋutɔ ƒe xɔse kple ame bubuwo tɔ siaa. (Lododowo 11:25) Aleke nàte ŋu akpe ɖe ame siwo le wò anyigbamama me ŋui? Eyae nye be, ne èle Biblia fiam amewo la, te gbe ɖe edzi be Mawu li, be etsɔa ɖe le eme na mí, eye be Biblia nye Mawu ƒe Nya. Aleke nàte ŋu akpe ɖe haxɔsetɔwo ŋu be ŋusẽ nakpɔtɔ anɔ woƒe xɔse ŋu? Ne èkpɔe be nɔvi aɖe le nɔviŋutsu siwo le ŋgɔ xɔm la ŋu lĩm la, mègaƒo asa nɛ enumake o. Dze agbagba nàkpe ɖe eŋu aɖaŋutɔe be wòado ŋusẽ eƒe xɔse. (Yuda 22, 23) Ne sukuvie nènye, eye wòva dzɔ be miaƒe nufialaa le nu fiam mi tso amedzɔtsolãme ŋu la, lé dzi ɖe ƒo nàƒo nu tso xɔse si le asiwò le nuwɔwɔwo ŋu la ŋu. Ale si wò nufialaa kple sukuhatiwo axɔ nya sia la awɔ nuku na wò ale gbegbe.\n21. Ŋugbe kae Yehowa do na mí?\n21 Yehowa kple Yesu kpe ɖe Petro ŋu wòɖu vɔvɔ̃ kple ɖikeke dzi. Emegbe Petro va zu xɔse ƒe kpɔɖeŋu nyui aɖe na amewo. Yehowa kpena ɖe mía dometɔ ɖe sia ɖe hã ŋu nenema ale be míanɔ tsitre sesĩe le xɔse me. (Xlẽ 1 Petro 5:9, 10.) Ebia agbagbadzedze geɖe hafi míatu xɔse sẽŋu ɖo, gake Yehowa ayra mí ne míedo ŋusẽ nu wɔe.\n^ mm. 16 Le kpɔɖeŋu me, kpɔ nyati siwo wotana ɖe Gbetakpɔxɔ Tata Si Míemana me enuenu si ƒe tanyae nye “Biblia Le Amewo Ƒe Agbenɔnɔ Trɔm.”\nMíaƒe ŋku nɔa Yesu ŋu ne míesrɔ̃a nu siwo wòfia kple nu siwo wòwɔ eye míetoa eƒe afɔɖoƒe pɛpɛpɛ\nÐe Nàyi Ŋgɔ Aɖo Tsitsime Si Gbɔ Kristo Ðo La Gbɔa?\nÐe Wò Dzitsinya Fiaa Mɔ Wò Nyuiea?\nMɔ Kawo Nue Yehowa Ðe Lɔlɔ̃ Fia Mí Le?\nWɔ Nu Wòaɖee Afia Be Nèlɔ̃ Yehowa\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2015\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2015\nGBETAKPƆXƆ—TATA SI MÍESRƆ̃NA September 2015


2 Samuel 21 | Biblia Le Internet Dzi | Xexe Yeye Gɔmeɖeɖe\nGibeontɔwo bia hlɔ̃ Saul ƒe aƒe la (1-14)\nWoho aʋa ɖe Filistitɔwo ŋu (15-22)\n21 Ke dɔ to+ le David ŋɔli ƒe etɔ̃ tsiã ɖe enu, eya ta David bia gbe Yehowa, eye Yehowa gblɔ be: “Saul kple eƒe aƒe la ɖi ʋufɔ, elabena ewu Gibeontɔwo.”+ 2 Eya ta fia la yɔ Gibeontɔwo,+ eye wòƒo nu kpli wo. (Gibeontɔwo menye Israel-viwo o, ke boŋ Amoritɔ+ siwo susɔ ɖi, Israel-viwo ka atam na wo be yewoagblẽ wo ɖi,+ ke ŋuʋaʋã si le Saul me ɖe Israel-viwo kple Yuda ŋu ta, edi be yeatsrɔ̃ wo.) 3 Eye David bia Gibeontɔwo be: “Nu kae mawɔ na mi, eye nu kae matsɔ alé avu mi be miayra Yehowa ƒe domenyinu la?” 4 Eye Gibeontɔwo gblɔ nɛ be: “Menye klosalo alo sika+ ƒe nyae le mía kple Saul kpakple eƒe aƒe la dome o; eye míate ŋu awu ame aɖeke le Israel hã o.” Eye David gblɔ be: “Nu sia nu si miegblɔ la, mawɔe na mi.” 5 Eye wogblɔ na fia la be: “Ame si wu mía dometɔ aɖewo, eye wòɖo tame be yeatsrɔ̃ mí keŋkeŋ be míaganɔ Israel ƒe nuto aɖeke me o la,+ 6 woaɖe ame adre le viaŋutsuwo dome na mí. Míahe woƒe kukuawo ɖe ati ŋu*+ le Yehowa ŋkume, le Saul, Yehowa ƒe ame tiatia+ la, ƒe du Gibea+ me.” Eye fia la gblɔ be: “Maɖe wo ana.” 7 Ke hã, fia la ve Mefiboset,+ Saul vi Yonatan ƒe viŋutsu nu le atam si David kple Saul vi Yonatan+ ka le Yehowa ŋkume ta. 8 Eya ta fia la lé Aya vinyɔnu Rizpa+ ƒe viŋutsu eve siwo wòdzi na Saul, siwo nye Armoni kple Mefiboset kpakple viŋutsu atɔ̃ siwo Saul vinyɔnu Mikal*+ dzi na Adriel,+ Barzilai vi, Meholatɔ la. 9 Eye wòtsɔ wo de Gibeontɔwo si, eye wohe woƒe kukuawo ɖe ati ŋu le to la dzi le Yehowa ŋkume.+ Wo ame adre la katã ku zi ɖeka; wowu wo le nuŋeɣi ƒe ŋkeke gbãtɔwo me le ƒoŋeɣi ƒe gɔmedzedze. 10 Ke Aya vinyɔnu Rizpa+ keke akpanya ɖe agakpe aɖe dzi, eye wònɔ afi ma tso nuŋeɣi ƒe gɔmedzedze va se ɖe esime tsi dza tso dziƒo ɖe woƒe kukuawo dzi; eye mena dziƒoxewo dze ɖe woƒe kukuawo dzi le ŋkeke me, alo gbemelãwo gogo wo le zã me o. 11 Wova gblɔ nu si Aya vinyɔnu Rizpa si nye Saul ƒe ahiã wɔ la na David. 12 Eye David yi ɖaxɔ Saul kple via Yonatan ƒe ƒuwo tso Yabes-Gileadtɔwo+ ƒe kplɔlawo* si, ame siwo yi ɖafi wo le Bet-San ƒe ablɔ me, afi si Filistitɔwo tsɔ woƒe kukua ku gli ŋu le le gbe si gbe Filistitɔwo wu Saul le Gilboa.+ 13 Eye wòtsɔ Saul kple via Yonatan ƒe ƒuwo tso afi ma vɛ; azɔ hã, eƒo ŋutsu siwo wowu* la hã ƒe ƒuwo nu ƒu.+ 14 Eye woɖi Saul kple via Yonatan ƒe ƒuwo ɖe Benyamin-nyigba dzi le Zela,+ le fofoa Kis+ ƒe yɔdo me. Esi wowɔ nu siwo katã ƒe se fia la de na wo la, Mawu lɔ̃ se woƒe kukuɖeɖe ɖe anyigba la ta.+ 15 Azɔ Filistitɔwo gawɔ aʋa kple Israel.+ Eye David kple eƒe aʋawɔlawo ho ɖawɔ aʋa kple Filistitɔwo, ke ɖeɖi te David ŋu. 16 Eye Yisbi-Benob, si nye Refaimtɔ,+ ame si ƒe akplɔ ƒe kpekpeme le akɔbli sekel alafa etɔ̃,*+ eye wòta yi yeye la, di be yeawu David. 17 Enumake Abisai,+ Zeruya vi va xɔ nɛ,+ eye wòda nu Filistitɔ la ƒu anyi hewui. Ɣemaɣi la, David ƒe amewo ka atam nɛ be: “Màgayi aʋa kpli mí azɔ o!+ Ne nàgatsi Israel ƒe akaɖi la o!”+ 18 Le esia megbe la, wogawɔ aʋa kple Filistitɔwo+ le Gob. Ɣemaɣie Husatɔ Sibekai+ wu Saf,* si tso Refaim+ ƒe dzidzimeviwo dome la. 19 Eye wogawɔ aʋa kple Filistitɔwo+ ake le Gob, eye Elhanan, Yaare-Oregim vi, Betlehemtɔ la, wu Gititɔ Goliat, ame si ƒe akplɔti le abe avɔlɔ̃la ƒe agbabɔ ene.+ 20 Eye aʋa gadzɔ le Gat, eye ŋutsu dzɔtsu aɖe si to asibidɛ adeade kple afɔbidɛ adeade, eye wo katã le blaeve vɔ ene la nɔ afi ma; eya hã tso Refaim ƒe dzidzimeviwo+ dome. 21 Enɔ alɔme ɖem le Israel ŋu.+ Eya ta Yonatan, David nɔvi Simei+ ƒe vi wui. 22 Ame ene siawo tso Refaim ƒe dzidzimeviwo dome le Gat, eye David kple eƒe aʋawɔlawo wu wo.+\n^ Efia, woaŋe abɔwo kple afɔwo na wo atsɔ wo aku ati.\n^ Agate ŋu afia, “Merab.”\n^ Egɔmeɖeɖe tẽe, “wowu ƒe kukuawo.”\n^ Anɔ kilogram 3.42. Kpɔ Megbenyawo B14.\n^ Ame sia kee woyɔ le 1Kr 20:4 be “Sipai.”


Psalmowo 74 - Holy Bible [Ewe Bible 1913] - (Psa 74)\nAsaf ƒe nufiameha. Mawu, nukaŋuti nègbe mí ɖikaa, eye wò dɔmedzoe le adzudzɔ tum ɖe wò lãnyiƒe ƒe lãhɔwo ŋu?\nƉo ŋku wò ameha, si nèxɔ ƒle le blema, eye nèɖe, be natsɔ awɔ domenyinu na ɖokuiwò, kple Zion-to, si dzi nèle la dzi!\nDe wò afɔ yi gli gbagbã ɖikaɖikawo gbɔ! Futɔ la gblẽ nuwo katã le kɔkɔeƒe la.\nWò ketɔwo le xɔxlɔ̃m le wò takpeƒewo titina, eye woɖo woƒe dzesiwo, ne woanye dzesiwo.\nEle abe amea ɖe, si kɔ fia dzi le ave dodo me,\neye wòtsɔ fia kple zu gbã eƒe ati, siwo katã ŋu wowɔ aɖaŋu do la ene.\nWotɔ dzo wò kɔkɔeƒe la, wogblẽ kɔ ɖo na wò ŋkɔ ƒe nɔƒe la vaseɖe anyigba ke,\nhele gbɔgblɔm le woƒe dzi me be: Mina míate wo katã ɖe anyi! Wotɔ dzo takpeƒe kɔkɔewo katã.\nMíele míaƒe dzesiwo kpɔm o; nyagblɔɖilaa ɖeke megali o, eye amea ɖeke mele mía dome anya ɣesiɣi wòava ase ɖo o.\nMawu, ɣekaɣi ketɔ la anɔ vlo dom, eye futɔ la anɔ alɔme ɖem le wò ŋkɔ ŋu ɖikaa ase do?\nNukaŋuti nèhe wò asi kple wò nuɖusi de megbe? Doe ɖa tso wò akɔnu nagblẽ nu!\nKe Mawue nye fianye tso blema ke, amesi wɔ xɔnamedɔwo le anyigba dzi.\nEtsɔ wò ŋusẽ mã atsiaƒu me ɖe eve, eye nègbã bosowo ƒe ta le tɔwo dzi.\nEgbã lo ƒe ta, eye nètsɔe wɔ nuɖuɖu na gbegbenɔlawo ƒe amehawo.\nWòe na tsidzɔƒewo kple lɔʋuwo si, eye nèna tɔsisi gãwo mie.\nTɔwòe nye ŋkeke, eye tɔwòe nye zã, wòe ɖo kekeli kple ɣe.\nWòe de anyigba ƒe liƒowo katã, eye wòe wɔ dzomeŋɔli kple vuvɔŋɔli.\nYehowa, do ŋui be, wòe futɔ la do vloe, eye wò ŋkɔ ŋu dukɔ bometsila la ɖe alɔme le!\nMegatsɔ wò akpakpa ƒe luʋɔ de asi na gbemelãwo o, eye megaŋlɔ wò hiãtɔwo ƒe agbe be ɖikaa o!\nƉo ŋku nubabla la dzi! Elabena ŋutasesẽ ƒe nɔƒewo yɔ anyigba ƒe ɣaɣlɛƒewo fũ.\nMegana amesi wote de anyi la, natrɔ kple ŋukpe o! Hiãtɔwo kple ame dahewo akafu wò ŋkɔ.\nMawu, tso, nawɔ wò aʋa! Ɖo ŋu alɔme, si bometsilawo le ɖeɖem le ŋuwò atraɖi la!\nMegaŋlɔ wò futɔwo ƒe ɣli kple wò ketɔwo ƒe howɔwɔ, si le dzi dem ɖaa la be o!


Nu Kae Mawɔ Ne Wowɔa Anyra Le Ŋunye? | Sɔhɛwo Biana Be\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Azerbaijani (Cyrillic) Bambara Bissau Guinean Creole Brazil Tokunɔgbe Bulgarian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Isoko Italian Italy Tokunɔgbe Japanese Kikuyu Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Mambwe-Lungu Myanmar Norwegian Nzema Oromo Ossetian Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Telugu Tetun Dili Thai Tsonga Turkish Turkmen Twi Ukrainian Umbundu Vietnamese Wolof Xhosa Zulu\nNu kae nye anyrawɔwɔ le ame ŋu?\nNu ka tae amewo wɔa anyra le wo haviwo ŋu?\nAme kawo ŋue wowɔa anyra le wu?\nNu kae nàte ŋu awɔ ne wowɔa anyra le ŋuwò?\nXlẽ aɖaŋu siwo hawòtiwo ɖo kple nya si nufiala aɖe gblɔ tso anyrawɔwɔ le ame ŋu ŋu eye nàwɔ dodokpɔ si le nyati sia ƒe nuwuwu.\nAnyrawɔwɔ le ame ŋu menye fefenya kura o. Eŋlisiawo ƒe numekuku aɖe ɖee fia be sɔhɛ siwo wu wo ɖokuiwo siwo ŋu woƒo nu tsoe le nyadzɔdzɔwo me la dometɔ 40 le alafa me tso anyrawɔwɔ le ame ŋu gbɔ.\nAnyrawɔwɔ le ame ŋu yi ŋgɔ wu nu vevi wɔwɔ ame ko. Nu siwo gbɔna hã le eme.\nNya veamewo gbɔgblɔ ɖe ame ŋu. Celine si xɔ ƒe 20 gblɔ be: “ Nyɔnuviwo ƒe nyawo vena wu abi. Nyemaŋlɔ fewuɖuŋkɔ siwo woyɔ nam kple fewuɖunya siwo wogblɔ ɖe ŋunye la be gbeɖe o. Wona mese le ɖokuinye me be nyemele ɖeke me o, womelɔ̃ nye nya o, eye be nyemele bo aɖeke nu o. Ne ɖe woƒo nye ŋku dzi wòdo ʋusrã la anyo nam wu. ”\nAmeɖeɖe le ha me. Haley si xɔ ƒe 18 gblɔ be: “ Nye sukuhatiwo medina be mate ɖe yewo ŋu o. Wowɔna abe ɖe mɔ vɔ le míaƒe ŋdɔnuɖuxɔ me ene ale be nyemagava nɔ anyi ɖe yewo gbɔ o. Ƒe ɖeka sɔŋ, mefaa avi eye nye ɖeka koe ɖua nu. ”\nAnyrawɔwɔ le ame ŋu to Internet dzi. Daniel si xɔ ƒe 14 gblɔ be: “ Àte ŋu aŋlɔ nya ʋɛ aɖewo le kɔmpiuta dzi atsɔ agblẽ ame aɖe ƒe ŋkɔ alo eƒe agbe dome gɔ̃ hã. Adze amiɖeɖe ɖe nya, gake ate ŋu adzɔ! ” Internet dzi anyrawɔwɔ ɖe ame ŋu lɔ foto ɖigbɔwo kple nya ƒaƒãwo ŋɔŋlɔ ɖo ɖe ame to asitelefon dzi.\nZi geɖe la susu siwo gbɔna tae.\nWowɔa anyra ɖe woawo ŋutɔwo hã ŋu. Sɔhɛ aɖe si ŋkɔe nye Antonio gblɔ be: “ Ale si hanyetiwo wɔa anyra ɖe ŋunye va glom eye etsɔtsɔ va wum ale gbegbe be nye hã mede asi anyrawɔwɔ ɖe amewo ŋu me be hanyetiwo nalɔ̃ nye nya gbɔ. Esi meva bu nye nuwɔna ma ŋu emegbe la, mekpɔe be bometsinue wònye mewɔ! ”\nWomeɖoa kpɔɖeŋu nyui ɖi na wo be woasrɔ̃ o. Jay McGraw gblɔ le agbalẽ aɖe si wòŋlɔ (Life Strategies for Dealing With Bullies) me be: “ Zi geɖe la sɔhɛ anyrawɔlawo wɔa nu ɖe amewo ŋu . . . abe ale si wokpɔa wo dzilawo, wo fowo, wo dawo kple woƒe ƒometɔ bubuwo wɔa nu ɖe ame ŋui ene. ”\nWodina be amewo nabu yewo kalẽtɔwoe, evɔ̃ wònye be vɔvɔ̃nɔtɔ wònye. Barbara Coloroso ŋlɔ le eƒe agbalẽ (The Bully, the Bullied, and the Bystander) me be: “ Zi geɖe la, sɔhɛ anyrawɔlawo wɔa nu be woakpɔ be yewoe sesẽ wu ale be amewo naganya be nu te ɖe yewo dzi eye yewodo kpo nu o. ”\nAme siwo ɖe wo ɖokuiwo ɖe aga. Sɔhɛ siwo menya ale si woanɔ anyi kple ame bubuwo o la ɖea wo ɖokuiwo ɖe aga eye wozua nulelé na anyrawɔlawo bɔbɔe.\nSɔhɛ siwo wobuna be woto vovo. Anyrawɔlawo nɔa te ɖe nu sia nu dzi wɔa anyra le sɔhɛwo ŋu, eɖanye woƒe dzedzeme, woƒe ŋutigbalẽ, subɔsubɔha si me wole alo nue wɔ afi aɖe na wo gɔ̃ hã.\nSɔhɛ siwo mekana ɖe wo ɖokuiwo dzi o. Anyrawɔlawo tea ŋu dea dzesi sɔhɛ siwo meka ɖe wo ɖokuiwo dzi o. Woawo ŋue wolɔ̃a anyrawɔwɔ le bɔbɔe, elabe wonya be womake fĩ o.\nMègake nu de eme o. Ðetugbui aɖe si ŋkɔe nye Kylie gblɔ be: “ Anyrawɔlawo dina be yewoakpɔe be yewona wò nu le nublanui wɔm na ɖokuiwò. Ne meke nu de eme na wo o la, woadzudzɔ. ” Biblia gblɔ be: “ Nunyala ɖua eɖokui dzi. ”—Lododowo 29:11, Agbenya La.\nMègawɔ wɔɖenui o. Wɔɖenuiwɔwɔ makpɔ kuxia gbɔ o, ɖeko wòana wòado gã ɖe edzi. Biblia gblɔ be: “ Migatsɔ vɔ̃ ɖo vɔ̃ teƒe na ame aɖeke o. ”—Romatɔwo 12:17; Lododowo 24:19.\nMègatsɔ ɖokuiwò de eme o. Ne anya wɔ la, ƒo asa na ame siwo ate ŋu awɔ anyra le ŋuwò kple nɔnɔme siwo me esia ate ŋu ado mo ɖa le keŋkeŋ.—Lododowo 22:3.\nÐo nya ŋu nɛ le mɔ si makpɔ mɔ na o nu. Biblia gblɔ be: “ Nyaŋuɖoɖo fafɛ tsia dziku nu. ”—Lododowo 15:1.\nTsɔ eƒe nyawo nukonyae. Le kpɔɖeŋu me, ne amea gblɔ na wò be èlolo akpa la, àte ŋu akɔ abɔta dzi ko agblɔ be, “ Ðe madi be maɖi ku vie hafi. ”\nDzo. Nora si xɔ ƒe 19 gblɔ be: “ Ne èzi ɖoɖoea àɖee fia be yetsi le susu me eye yesesẽ wu anyrawɔlaa. Aɖee fia be èɖua ɖokuiwò dzi, si nye nu si anyrawɔlaa mete ŋu le wɔwɔm o. ”\nTu kakaɖedzinɔamesi ɖo. Nyɔnuvi si ŋkɔe nye Rita gblɔ be: “ Ne mèvo le ɖokuiwò me o la, anyrawɔlawo akpɔe adze sii, eye woate ŋu azã esia atsɔ agblẽ kakaɖedzi ɖe sia ɖe si le mewò la dome. ”\nGblɔe na ame aɖe. Le numekuku aɖe nu la, ame siwo ŋu wowɔ anyra le le Internet dzi ƒe agbɔsɔsɔme si wu afã mekɔa nu le edzi o, ɖewohĩ ŋukpe (vevietɔ le ŋutsuviwo gome) alo vɔvɔ̃ be amea ava tu nu kpli ye tae. Gake ɖo ŋkui be ne mèkɔ nu le nyaa dzi o la, ɖeko anyrawɔwɔa gasẽna ɖe edzi. Egbɔgblɔ na ame aɖe ate ŋu anye afɔ gbãtɔ si wòhiã be nàɖe ado go le agba kpekpe ma te.\nAɖaŋu siwo hawòtiwo ɖo\n“Ƒo asa na teƒe alo nɔnɔme siwo me woate ŋu awɔ anyra le ŋuwò bɔbɔe. Ðo ŋkui be kuxiwo le anyrawɔlawo ŋutɔ hã ŋu. Ne ède dzesi esia la, woƒe nyawo magave wò tututu o.”—Antonio.\n“Ka ɖe ɖokuiwò dzi. Dzi nenɔ ƒowò nàgblɔ wò susuwo. Anyrawɔla geɖewo ana ta ne wokpɔe be yewomete ŋu le dziwò kpem o alo mèle vɔvɔ̃m o.”—Jessica.\nNya si nufiala aɖe gblɔ\n“Kuxi gã aɖee anyrawɔwɔ le ame ŋu nye. Le suku si me mefiaa nu le la, kɔ bia dzo le sukuviwo dome ne mele nu fiam, xɔ ẽtɔviwo gɔ̃ hã daa kɔ! Anyrawɔwɔ dzɔa dzi na ame aɖewo elabena enana wosena le wo ɖokuiwo me be yewoxɔ ŋkɔ eye yewoɖo asi ame sia ame dzi.\n“Zi geɖe la, ame siwo ŋu wole anyra wɔm le la mekɔa nu le nyaa dzi o elabena wovɔ̃na be anyrawɔlaa ava tu nu kpli yewo loo alo yewo tɔwo abu yewo be yewonye sakplitɔwo. Wovɔ̃na hã be womawɔ naneke tso nyaa ŋu be anyrawɔla nadzudzɔ o. Ke hã made dzi ƒo na ame sia ame si ŋu wole anyra wɔm le la be wòakɔ nu le edzi. Esiae nye nu nyuitɔ, eye ate ŋu awɔe hã be amea magawɔ nu sia ɖe ame bubuwo hã ŋu o.”—Jenilee , ame si nye sukunufiala tsã le United States.\nAnyrawɔwɔ li tso keke blema ke.\nFewuɖuɖu le ame ŋu dzro ko anyrawɔwɔ nye.\nMɔ nyuitɔ si dzi nàto ana anyrawɔlaa nadzudzɔe nye be wò hã nàkɔe kpee nɛ.\nNe wowɔ anyra le ŋuwò la, wò ŋutɔ gbɔwòe wòtso.\nAme siwo ŋu wowɔ anyra le la dometɔ aɖewo hã va zua anyrawɔlawo.\nNe wole anyra wɔm le ame aɖe ŋu nèkpɔ la, nyuitɔae nye be nàɖe kɔ ɖa le eŋu.\nZi geɖe la, anyrawɔlawo vɔ̃na togbɔ be wonɔa adegbe ƒom hã.\nAnyrawɔlawo ate ŋu atrɔ.\nNyateƒee. Le kpɔɖeŋu me Biblia ƒo nu tso Nefilimwo ŋu—ame siawo ƒe ŋkɔa gɔmee nye “Ameƒuanyilawo.”—1 Mose 6:4, NW .\nAʋatsoe. Woate ŋu awɔ anyra le ame ŋu wòaku. Nublanuitɔe la, ame siwo ŋu wowɔ anyra le kutɔkutɔe la dometɔ aɖewo wu wo ɖokuiwo.\nAʋatsoe. Zi geɖe la, ŋusẽ nɔa anyrawɔlawo ŋu wu ame siwo ŋu wowɔa anyraa le, si wɔnɛ be ne èke atse pɛ be yeawɔ nane la ɖeko woagatu nu kpli ɖe edzi.\nAʋatsoe. Mesɔ be wòawɔ anyra le ame aɖeke ŋu o! Fɔbubua katã le anyrawɔlaa dzi.\nNyateƒee. Nublanuitɔe la, ame siwo ŋu wowɔ anyra le la dometɔ aɖewo ɖea woƒe dzikua ɖe ame bubuwo ŋu henɔa anyra wɔm ɖe wo ŋu.\nAʋatsoe. Ame aɖeke mate ŋu akpɔ anyrawɔwɔ le ame ŋu teƒe agblɔ be meka ye o. Ne èkpɔ wole anyra wɔm le ame aɖe ŋu gake megblɔ nya aɖeke o la, ekema ède edzi na amea be negayi eƒe nuwɔna dzi le esi nàwɔ tɔwò si nua be amea nadzudzɔ nu ma wɔwɔ teƒe.\nNyateƒee. Togbɔ be dzi nɔa anyrawɔla aɖewo ƒo ŋutɔ hã la, wo dometɔ geɖe vɔ̃na eye wodina be yewoado dzivee na amewo be yewoƒe dzi nadze eme.\nNyateƒee. Ne wokpe ɖe anyrawɔlawo ŋu la, woate ŋu atrɔ woƒe tamebubu kple nɔnɔme siaa.— Efesotɔwo 4:23, 24.\nƉoe Ɖe Amewo Ɖoe Ɖe Amewo Nu Kae Mawɔ Ne Wowɔa Anyra Le Ŋunye?